ANF | «ئه‌وانه‌ی چاوه‌ڕوانیی پێشه‌نگایه‌تیی گه‌لیان لێ ده‌كرێت، ده‌بێ بڕیارده‌ر، خۆڕاگر و بوێر بن»\n«ئه‌وانه‌ی چاوه‌ڕوانیی پێشه‌نگایه‌تیی گه‌لیان لێ ده‌كرێت، ده‌بێ بڕیارده‌ر، خۆڕاگر و بوێر بن»\nده‌میرتاش: «ئۆپۆزسیۆنی توركیا پێویستی به پارتییه‌كی دیكه نییه، به‌ڵكوو پێویستی به ئامانجێكی به‌هێزتر هه‌یه. هه‌ده‌په خاوه‌نی ئه‌و وزه‌یه كه ده‌توانێت ئه‌مه بكات، زه‌مینه‌یه‌كی به‌هێزی گه‌لی هه‌یه و به‌شی خۆی هێزێكی سیاسیی گرینگه.»\nهه‌ینی, 10 Aug 2018, 16:49\nهاوسه‌رۆكی پێشووی پارتی دیموكراتی گه‌لان - هه‌ده‌په سه‌ڵاحه‌دین ده‌میرتاش له زیندانه‌وه ده‌رباره‌ی هه‌ڵبژاردنه‌كانی ٢٤ی حوزه‌یرانی ٢٠١٨ی توركیای نووسی. ده‌میرتاش گوتی: «سنوورداربوون به تێكۆشانی په‌رله‌مانێك كه به‌رپرسیاره‌تییه‌كه‌ی نه‌ماوه و له‌وێ ڕۆڵگێڕانی دیموكراتیانه به‌ته‌واوی داوای بلۆكی فاشیستی ئاكه‌په-مه‌هه‌په‌یه.»\nده‌میرتاش له ده‌ستپێكی نووسینه‌كه‌یدا ئاماژه‌ی بۆ ئه‌وه كردووه كه نووسینه‌كانی گوزارشت له ڕامانی تایبه‌تی خۆی ده‌كات و پێشنیازی ئه‌ون.\n«به‌هۆی ئه‌وه‌ی به‌رپرسیاره‌تییه‌كم نییه كه گوزارشت له هه‌ده‌په بكات، ئه‌م ڕامانه له ڕووی سازمانه‌وه گوزارشت له هه‌ده‌په ناكات. ده‌سته‌ی به‌ڕێوه‌به‌ری پارتیی ئێمه و گوته‌بێژ ئه‌مه ده‌كه‌ن. من له‌نێو هه‌ده‌په‌دا [كاربه‌ده‌ست] نیم، به‌ڵام وه‌كوو هه‌موو هه‌ڤاڵانی خۆم له به‌رانبه‌ر گه‌له‌كه‌م [به‌رپرسیار]م.»\nسه‌ڵاحه‌دین ده‌میرتاش له نووسینه‌كه‌ی خۆیدا سه‌رنجی خسته سه‌ر نائاساییبوونی ئه‌م هه‌ڵبژاردنه و گوتی: «هه‌ڵسه‌نگاندنی هه‌ڵبژاردنه‌كانی ٢٤ی حوزه‌یران ته‌نیا به‌و شێوه‌یه‌ی كه [پڕۆسه‌ی هه‌ڵبژاردنه‌كه نادیموكراتی بوو و كۆتایی هات، با سه‌یری هه‌ڵبژاردنه‌كانی داهاتوو بكه‌ین] مامه‌ڵه‌یه‌كی هه‌ڵه و كه‌مه.»\nده‌میرتاش سه‌رنجی خسته سه‌ر هه‌وڵی ده‌ربازبوون له قه‌یرانی سیسته‌می سه‌رمایه‌داریی جیهانی كه له ٢٠٠٨ به‌دواوه به‌رده‌وامه و ڕۆژ به ڕۆژ سه‌ختتر ده‌بێت، هه‌روه‌ها شه‌ڕی دابه‌شكاری هێزه ئیمپریالیسته‌كان به ئامانجی ئاسیا، ئه‌فریقا و ڕۆژهه‌ڵاتی ناوین، ده‌ستێوه‌ردانه‌كانی هێزه ئیمپریالیسته‌كان له عێراق، ئێران، سووریا و توركیای هه‌ڵسه‌نگاند. هه‌روه‌ها ده‌میرتاش شه‌ڕی ناوخۆی ده‌سه‌ڵات له توركیا و پێگه‌ی هێزه نێونه‌ته‌وه‌ییه‌كان له‌م شه‌ڕه‌دا، نوێكردنه‌وه‌ی مۆدێلی ده‌وڵه‌تی نه‌ته‌وه‌یی بنبه‌ستبوو له لایه‌ن بلۆكی فاشیستی ئاكه‌په - مه‌هه‌په و هه‌روه‌ها له دژی هه‌موو ئه‌مانه ئه‌و هێڵه سیاسی و ئایدیۆلۆژییه‌ی كوردان له هه‌ر چوار پارچه‌ی كوردستان بونیادیان ناوه و پێگه‌ی هێزه شۆڕشگێڕه‌كان ده‌رباره‌ی ئه‌م گه‌شه‌كردنانه‌ی هه‌ڵسه‌نگاند و گوتی: «ئێمه وایداده‌نێین كه به‌ڕێوه‌به‌رانی هه‌ده‌په له‌مه وردبوونه‌ته‌وه.»\nسه‌ڵاحه‌دین ده‌میرتاش گوتی: «ئه‌گه‌ری ئه‌وه هه‌بوو كه له هه‌ڵبژاردندا پاشه‌كشه به بلۆكی فاشیست بكه‌ن، به‌ڵام له ئاستی جیاوازدا پێشنه‌بینی هه‌بووه و ئه‌مه‌ش بووه‌ته هۆی ئه‌وه‌ی ده‌رفه‌ته‌كه باش به‌كارنه‌هێنرێت. ده‌میرتاش هێمای بۆ ئه‌وه كرد كه له‌م بابه‌ته‌دا به‌رپرسیاره‌تیی هه‌موو كاربه‌ده‌ستانی هه‌ده‌په به خۆیشییه‌وه هه‌یه. گوتیشی: له‌م باسه‌دا ڕه‌خنه‌نه‌كردنێكی تۆكمه به‌شێوه‌یه‌كی ڕاشكاو له به‌رانبه‌ر گه‌ل، كه‌موكوڕییه‌كی گه‌وره‌یه.»\nده‌میرتاش ئاماژه‌ی به چه‌ند كه‌موكوڕییه‌كی هه‌ده‌په له هه‌ڵبژاردنه‌كان كرد و گوتی: «بۆ نموونه بۆچی ڕێ له دزینی ده‌نگ نه‌گیرا، سیسته‌می كۆمپیوته‌ری ناوه‌ندی پارتی كه ٣ هه‌ڵبژاردنه بێ گرفته، بۆچی له شه‌وی هه‌ڵبژاردندا كاری نه‌كردووه و باسی له‌كاركه‌وتنی نه‌كراوه. به‌ڵام به‌هۆی ئه‌وه‌ی بابه‌تی سه‌ره‌كی ئه‌مه نییه، من ئه‌م بابه‌ته ته‌نیا به‌بیردێنمه‌وه. چونكه وه‌ك پێشتر گوتم، نه نادیموكراتیبوونی هه‌ڵبژاردن سوپرایزێك بوو، نه بۆ ڕێگرتن لێی ڕێوشوێن گیرابوونه‌به‌ر. له دوای هه‌ڵبژاردن ڕوونتر ده‌ركه‌وت كه بابه‌تی بنه‌ڕه‌تی بریتی نییه له كه‌موكوڕی ئاماده‌كاریی هه‌ڵبژاردن.»\nسه‌ڵاحه‌دین ده‌میرتاش له به‌رده‌وامی نووسینه‌كه‌یدا گوتی: «بابه‌تی سه‌ره‌كی ئه‌وه‌یه كه له دوای هه‌ڵبژاردن چی ده‌كرێت، هیچ ئاماده‌كارییه‌ك بۆ ئه‌وه نه‌كراوه، مامه‌ڵه‌یه‌كی بێ پێشبینی و بێ ته‌دبیر هه‌یه. كێشه‌ی گه‌وره ئه‌وه‌یه كه هه‌م ده‌ستنیشان كرابێت كه ئه‌م هه‌ڵبژاردنه هه‌ڵبژاردنێكی ئاسایی نابێت و ئه‌نجام هه‌ر چییه‌ك بێت تێكۆشان له دژی فاشیزم له هه‌موو بواره‌كاندا گه‌شه ده‌كات، به‌ڵام له دوای هه‌ڵبژاردن له ده‌ستی ئێوه‌دا [نه‌خشه‌ڕێی تێكۆشان] نه‌بێت. هه‌ڵوێستی ئۆپۆزسیۆن له دوای هه‌ڵبژاردن، هیچ هیوا و تامه‌زرۆییه‌ك له‌گه‌ڵ گه‌ل درووست ناكات. ده‌رباره‌ی فاشیزم كه‌شوهه‌وایه‌كی وه‌ها ده‌خوڵقێنرێت وه‌ك ئه‌وه‌ی [له ده‌ستدا تاكه ده‌رفه‌ت و دوایین ده‌رفه‌ت هه‌ڵبژاردن بوو و ئه‌ویش له‌به‌رئه‌وه‌ی له‌ده‌ستچوو، هیچ شتێك نییه كه بكرێت]، ئه‌مه به‌ته‌واوی خۆلادانه له سیاسه‌ت و ئاپۆلیتیكییه. به‌و مانایه دێت كه مرۆڤ گه‌ل به ئینسافی فاشیزم بسپێرێت.»\n«به‌ڵام ئه‌وه‌ی پێویسته پێشه‌نگه‌كان سه‌ره‌تا بیكه‌ن ئه‌وه‌یه ده‌موده‌ست هێڵێكی نوێی به‌رخۆدان ده‌ستنیشان بكه‌ن و له كرداردا بیخه‌نه‌ڕوو. سنوورداركردنی تێكۆشانی په‌رله‌مانی كه به‌رپرسیاره‌تییه‌كه‌ی نه‌ماوه و له‌وێ ڕۆڵگێڕانی دیموكراتیانه به‌ته‌واوی داواكاریی بلۆكی فاشیستی ئاكه‌په - مه‌هه‌په‌یه. بۆ ئه‌و مه‌به‌سته‌ش پێویسته هه‌ده‌په ده‌موده‌ست له كه‌شی «پشوودان» ده‌رچێت و بچێته مه‌یدان. له دۆخێكی وه‌هادا كه په‌رله‌مان، ده‌ستوور، قانوون و دادوه‌ری تێكدراون، ئۆپۆزسیۆنێك كه مافی پرۆتستۆی دیموكراتیانه به‌كارنه‌هێنێت چۆن هیوا به گه‌ل ده‌به‌خشێت؟ به‌تایبه‌تی هه‌ندێك گوته‌بێژی سیاسیی پارتی (هه‌ده‌په) بۆ ئه‌وه‌ی ده‌سه‌ڵاتداران نیگه‌ران نه‌كه‌ن، به‌و وشانه‌ی كه له‌سه‌ر زاران هه‌ڵبژێردراون، ڕه‌خنه له فاشیزم ده‌گرن و هه‌وڵ ده‌ده‌ن دیمه‌نێك درووست بكه‌ن كه گوایه كاری ئۆپۆزسیۆن ده‌كه‌ن. ئه‌مه زۆر به‌رچاوه و پێم وایه كه گه‌لیش بێتاقه‌ت ده‌كات.»\nله به‌رده‌وامی نووسینه‌كه‌ی سه‌ڵاحه‌دین ده‌میرتاشدا هاتووه: «ئه‌و كه‌سانه‌ی كه چاوه‌ڕانییان لێ ده‌كرێت پێشه‌نگایه‌تی بۆ گه‌ل بكه‌ن، ده‌بێ زیاتر بوێر و خاوه‌ن هه‌ڵوێستێكی بڕیاردارانه بن. به‌م شێوه‌یه مامه‌ڵه‌ی خۆپارێزانه، به گه‌ڕان به دوای ڕێككه‌وتنێكی بنبه‌ستبوو له‌گه‌ڵ فاشیزم، پێشه‌نگایه‌تی بۆ گه‌ل ناكرێت. به‌بێ ئه‌وه‌ی مرۆڤ قوربانیدان بێنێته پێش چاو، ناتوانێت چاوه‌ڕوان بێت كه هه‌ندێكی دیكه قوربانی بده‌ن. وه‌ك ئه‌وه‌ی ئێوه ده‌ستنیشانی ده‌كه‌ن كه له دژی سازمانبوونی فاشیزم پێویسته ئۆپۆزسیۆنبوونێكی دیموكراتیی كاریگه‌ر بێته ئاراوه، كه‌واته ده‌بێ كرده‌وه‌شتان به گوێره‌ی ئه‌مه بێت. پێویسته ئێوه له‌نێو گه‌لدا به كاریگه‌رترین شێوه تێكۆشان بكه‌ن. پێویسته زۆربه‌ی كات و وزه‌ی خۆتان بۆ خه‌باتی ڕێكخستن و چالاكی دیموكراتی ته‌رخان بكه‌ن.»\nده‌میرتاش گوتیشی: «ده‌رباره‌ی كرده‌وه ناحقوقییه‌كان، پێویسته ئێوه پێشه‌نگایه‌تی پرۆتستۆ جه‌ماوه‌رییه‌كان و مافی چالاكیی ده‌ستووری بكه‌ن. مافی دیموكراتیی میتینگ، ڕێپێوان، كۆڕ و كۆبوونه‌وه و هتد. ئه‌گه‌ر پێویست بكات ده‌بێ ئێوه هه‌موو ڕۆژێك ئه‌مانه بكه‌ن. هه‌روه‌ها له‌گه‌ڵ هه‌موو به‌شه ئۆپۆزسیۆنه‌كانی كۆمه‌ڵگه‌دا، پێویسته ده‌رفه‌تسازی بكه‌ن بۆ هاریكاری. پێویسته هه‌موو كێشه‌كانی پێكهاته چه‌وساوه‌كان له مه‌یدانه‌كان ڕه‌نگ بده‌نه‌وه و بخرێنه چوارچێوه‌ی كاری ئۆپۆزسیۆنانه و كاریگه‌ری درووست بكه‌ن.»\n«له دژی سیاسه‌ته شه‌ڕخوازی و توندوتیژییه‌كان، كاتێك ئاشتی ده‌پارێزرێت، پێویسته مرۆڤ دوودڵ و به‌گومان نه‌بێت. له هه‌موو ده‌ڤه‌رێك پێویسته مرۆڤ ده‌نگی خۆی به‌رز بكاته‌وه. ده‌بێ ئێوه هه‌موو توركیا تێبگه‌یه‌نن كه كاریگه‌رترین ڕێی شكاندنی ئه‌م خاڵه ڕه‌شه، كۆتاییهێنانه به بێ ئه‌خلاقترین و بێ حقووقترین گۆشه‌گیری له ئیمڕاڵی كه ماوه‌ی ٤ ساڵه به‌رده‌وامه و به‌هۆی ئه‌وه‌یه كه ئۆجالان به‌هێزترین ئاكتۆری ئاشتییه. ئه‌گه‌ر ئێوه تێده‌گه‌ن كه جگه له به‌رخۆدان هیچ ڕێگه‌یه‌كی دیكه نییه، پێویسته پێشتر ئێوه خۆڕاگر بن و به‌رخۆدان به ڕێكخستن بكه‌ن و شایه‌نی پشتگیریی گه‌ل بن.»\nله درێژه‌ی نووسینه‌كه‌ی سه‌ڵاحه‌دین ده‌میرتاشدا هاتووه: «له هه‌لومه‌رجێكی وه‌هادا كه هه‌ڕه‌شه له ده‌نگده‌رانی هه‌ده‌په ده‌كرێت، ئه‌گه‌ر به‌شێوه‌یه‌كی به‌هێز مرۆڤ خاوه‌نداره‌تی له ئیراده‌ی گه‌ل نه‌كات، ئه‌وا تووشی شكانێك ده‌بێت له‌گه‌ڵ گه‌ل. بۆ ئه‌وه‌ش پێویسته له‌گه‌ڵ گه‌ل په‌یوه‌ندیی به‌هێز بونیاد بنرێت. ده‌بێ له دڵه‌وه په‌یوه‌ندی له‌گه‌ڵ هه‌زاران هه‌ڤاڵی ئێمه له زیندانه‌كان و خانه‌واده‌كانیان و هه‌موو بنه‌ماڵه‌كانی دیكه درووست بكرێت. پێویسته ببینرێت كه له‌م كاتانه‌ی دواییدا ده‌خوازرێت كه هه‌ستی بێكه‌سی بونیاد بنرێت، ده‌خوازرێت كه په‌یوه‌ندی له‌نێوان به‌ڕێوه‌به‌رانی هه‌ده‌په و جه‌ماوه‌ر ببڕدرێت. پێویسته له دژی ئه‌مه به‌په‌له ڕێوشوێن بگیرێته‌به‌ر. بزووتنه‌وه‌یه‌ك ئه‌گه‌ر خاوه‌نداره‌تی له به‌هاكان نه‌كات، هه‌رگیز ناتوانێت له‌سه‌ر پێ بمێنێته‌وه.»\n«په‌رله‌مانتاران ده‌بێ هه‌ده‌په وه‌ك پارتیی خۆیان ببینن»\nده‌میرتاش سه‌رنجی خسته سه‌ر ئه‌وه‌ی كه هه‌ندێك په‌رله‌مانتاری هه‌ده‌په ده‌یانه‌وێت له هه‌ده‌په جیاببنه‌وه و له‌سه‌ر ڕێبازی سیاسیی خۆیان درێژه به خه‌بات بده‌ن. له‌و باره‌یه‌وه گوتی: «پێویسته هه‌ده‌په وه‌ك پارتیی خۆیان ببینن و هه‌وڵ بده‌ن هه‌ده‌په گه‌وره بكه‌ن. نابێ هیچ كه‌سێك خۆی به میوان دابنێت له‌نێو هه‌ده‌په‌دا. پێویسته هه‌موویان تێبگه‌ن كه ئه‌وان به‌ته‌واوی له‌نێو هه‌ده‌په‌دان و خاوه‌نی هه‌ده‌په‌ن. به‌ڕێوه‌به‌رایه‌تیی هه‌ده‌په‌ش پێویسته ڕێ بۆ ئه‌وه خۆش بكات كه هه‌موو ڕه‌نگه‌جیاوازه‌كان بتوانن له به‌ڕێوه‌به‌رایه‌تیدا خاوه‌نی هێزی قسه‌كردن، بڕیار و چالاكییه‌كانی دیكه بن و ده‌رفه‌تی دیموكراتیترین به‌شداری و نوێنه‌رایه‌تی بونیاد بنێت. له‌بری پێكهاته و مافی پێكهاته‌كه، پێویسته ناسنامه‌ی هه‌ده‌په‌ییبوون و سازمانیی ئه‌و به‌شێوه‌یه‌كی به‌رفره‌وان هه‌ڵسه‌نگێنرێت و جێگیربكرێت.»\nده‌میرتاش له كۆتایی نووسینه‌كه‌یدا ئاماژه بۆ ئه‌وه ده‌كات كه «توركیا پێویستی به پارتییه‌كی نوێ نییه، به‌ڵكوو پێویستی به ئامانجێكی به‌هێزتر هه‌یه. هه‌ده‌په‌ش خاوه‌نی ئه‌و وزه‌یه‌یه، زه‌مینه‌یه‌كی به‌هێزی گه‌لی هه‌یه و هێزێكی سیاسییه كه به‌شی خۆی به‌هێزه. ئه‌وه‌ی گرینگه ئه‌وه‌یه كه ڕێكخستنی ئه‌م وزه‌یه بكرێت و مرۆڤ بجوڵێت.»\nله په‌رله‌مانی ئیتاڵیا كۆبوونه‌وه‌یه‌ك ده‌رباره‌ی گۆشه‌گیری ساز كرا\nدۆخی ته‌ندرووستیی مانگرتوویه‌كی ئه‌ورووپا تێكچوو\nده‌سته‌ی باڵای هه‌ڵبژاردن سكاڵایه‌كی هه‌ده‌په‌ی ڕه‌تكرده‌وه\nپارێزه‌ران جارێكی دیكه داوای دیداری ئۆجالانیان كرد\nئاماری چالاکییەکانى بزووتنەوەى گەنجانى شۆڕشگێڕ لە مانگەکانی ئادار و نیسان دا\nلە سویسرا کتێبەکانى ئۆجالان بە خوێنەران و رۆشنبیران و هاووڵاتییان دەناسێنرێن


نه‌ته‌وه یه‌كگرتووه‌كان:٦٦ وڵات بەڵێنیان داوه به‌رهه‌مهێنانی كاربۆن تا ٢٠٥٠ بۆ ئاستی سفر داببه‌زێنن\nپێش 4 هەفتە 160 جار خوێنراوەتەوە\nنه‌ته‌وه یه‌كگرتووه‌كان رایگه‌یاند کە ٦٦ وڵاتی ئه‌ندام له میانی به‌ره‌نگاربوونه‌وه‌ی گۆڕانكارییه‌كانی ئاووهه‌وا بەڵێنیان داوه به‌رهه‌مهێنانی كاربۆن تاكو ٢٠٥٠ بۆ ئاستی سفر داببه‌زێنن.\nئه‌مڕۆ به سه‌رپه‌رشتی سكرتێری گشتی نه‌ته‌وه یه‌كگرتووه‌كان، ئەنتۆنیۆ گوتیرێس و به‌شداریکردنی سه‌ركرده‌كانی جیهان، لووتكه‌ی ئاووهه‌وا به‌ڕێوه‌ده‌چێت.\nله لووتكه‌كه‌دا ئه‌و وڵاتانه رێگه‌یان پێ ده‌درێت گوتار پێشكه‌ش بكه‌ن كه پلانی كرده‌یی ده‌خه‌نه روو بۆ به‌ره‌نگاربوونه‌وه‌ی گۆڕانكارییه‌كانی ئاووهه‌وا و رێگه به‌و وڵاتانه نادرێت له لووتكه‌كه‌دا قسه بكه‌ن كه ئاماده‌نه‌بوون بەڵێن بده‌ن.\nسه‌رۆكی ئه‌مریكا، دۆناڵد تره‌مپ كه له رێككه‌وتننامه‌ی پاریس بۆ ئاووهه‌وا كشاوه‌ته‌وه به‌شداری له لووتكه‌كه‌دا ناكات.\nنه‌ته‌وه یه‌كگرتووه‌كان به‌ر له به‌ستنی لووتكه‌كه رایگه‌یاند کە ٦٦ وڵاتی ئه‌ندام له میانی به‌ره‌نگاربوونه‌وه‌ی گۆڕانكارییه‌كانی ئاووهه‌وا بەڵێنیان داوه به‌رهه‌مهێنانی كاربۆن تاكو ٢٠٥٠ بۆ ئاستی سفر داببه‌زێنن.\n١٠٢شاریش كه به‌شدارییانكردووه له‌و هه‌ڵمه‌ته‌دا بڕیاریان داوه تاكو ٢٠٥٠ گازه گه‌رمه ده‌رهاوێشتراوه‌كان بۆ ئاستی سفر دابه‌زێنن.\nبانكی نێوده‌وڵه‌تیش له میانی ئه‌و هه‌ڵمه‌ته‌دا، بڕی ٥٠٠ ملیۆن دۆلار هاوكاری پێشكه‌ش ده‌كات بۆ پاراستنی دارستانه باراناوییه‌كان.\nبه‌پێی زانیارییه‌كانی نه‌ته‌وه یه‌كگرتووه‌كان وه‌ك ئه‌وه‌ی ژماره‌یه‌كی زۆر له وڵاتان باسیان كردووه راگرتنی به‌رزبوونه‌وه‌ی پله‌كانی گه‌رما له ١،٥ پله‌دا تاكو ٢٠٣٠ له میانی رێككه‌وتننامه‌ی پاریس بۆ ئاووهه‌وا به‌س نییه. بۆ گه‌یشتن به‌و ئامانجه پێویسته تاكو ٢٠٣٠ به‌رهه‌مهێنانی كاربۆن له‌سه‌دا ٤٥ كه‌م بكرێته‌وه و تاكو ٢٠٥٠ بگه‌یه‌ندرێته ئاستی سفر.\nخواردەمەنیە بەسوودەكان بۆ جگه‌ر\nچۆن خۆراكه پاقله‌مه‌نییه‌كان ئاماده‌بكه‌ین، كه ئاوسان له‌سكدا دروست نه‌كات\nكۆمپانیای پۆرش-ی ئه‌ڵمانی زیاترله 2 هه‌زار ئۆتۆمبیل له چین، وه‌رده‌گرێته‌وه\nدیارترین 10 شاری پڕ مه‌ترسی له جیهاندا\nجوانکاری لووت .. پێداویستی یاخود چاولێکەری ؟؟\nهۆکارەکانی وشك بوونی پێست؟\nژیانی شێخ مه‌حموودی حه‌فید


3 ئه‌یلول, 2016\nساڵی ٢٠١١ی زایینی لە وەها رۆژێکدا تێکۆشەر و قارەمانی گەلەکەمان، هەڤاڵی فەرماندە، ماجد کاویان ناسراو بە سمکۆ سەڕهەڵدان لە رۆژی ١٣ی خەرمانان شەهید بوو. شەهید سمکۆ و هەڤاڵانی بە بەرخۆدانی و قارەمانێتی توانیان چۆک بە دوژمنی خوێنمژی دێرینەی گەلی کورد، واتا کۆماری ئیسلامی ئێران دادەن و لە بەرامبەر دەستدرێژی و داگیرکاری سەر خاکی کوردستان، بە رۆحی عەگید و عاکیف، ناموس و شەڕەفیان بپارێزن. شەڕی قەندیل لە ساڵی 2011 تەنیا شەڕێکی نیزامی و سەربازی نەبوو بەڵکوو شەڕی پاراستنی نرخەکانی مرۆڤایەتی لەمەڕ هێرشی هۆڤانە و داگیرکاری بوو. هەڤاڵمان لە شەڕی قەندیل سەرکەوتنی ئازادی و حەقیقەت و ئیرادەیان لەبەرامبەر تەسلیم بوون، ڕەشبیری و خوێنمژی سەلماند و لە مێژووی پڕشکۆی تەڤگەری ئازادیخوازی گەلی کورد هیزی ئیرادە و باوەڕیان بەسەر تۆپ و تانک و خۆمپارە سەروەر کرد.\nشەهید سمکۆ ئافرێنەری هێڵێکی نوێ فەرماندارێتی و ملیتانی بوو کە بە وڕە و باوەڕییەکی بێ وێنە، نەترسانە لەبەرامبەر سوپای زاڵم و داگیرکار راوەستا و بە تێکۆشانێکی فەلسەفی، باوەشی بۆ ئازادی و ئەوین و جوانی کردەوەو هەنگاوەکانی بوونە هۆکاری پتەوبوونی رێگای حەقیقەت. شەهید سمکۆ وەک کەسایەتیەکی سیاسی بە بنەما وەرگرتنی بیروڕامانی ئاپۆیی، لە ئەرباباوە هەتا چیاکانی زاگرۆس سنوورە دەسکردەکانی بەزاند و سەلماندی کە سنوور ناتوانێ لە خاکی کوردستان هیچ واتایەک بە خۆیەوە ببینێ. هێڵی قارەمانانەی شەهید سمکۆ، شەهید عەگید، شەهید ئەویندار، شەهید ساریا و شەهید بەرفین و هەڤاڵانی ترمان بوو، کە بە خوێنی خۆیان، نەمامی ئازادیان لە رۆژهەڵاتی کوردستان سەوزتر کرد و سەرکەوتنی سوری رۆژیان مسۆگەر کرد.\nلە پێنجەمین ساڵرۆژی شەهادەتی شەهید سمکۆ، بە بیرەوەری و یاد و خاترەی هەموو شەهیدانی شەڕی قەندیل، بەڵێنی بەردەوامی رێگایان دەدەین و سوێندی خۆمان لەگەل هیوا و ئاوات و ئامانجەکانیان دووپات دەکەینەوە. جێی هەیە وەبیر کۆماری ئیسلامی ئێرانیشی بێنینەوە کە چۆن لە ساڵی 2011 نەیتوانی بە هەزاران لەشکر و تۆپ و تانک لەمەڕ ئیرادە و باوەڕی تەڤگەری ئاپۆیی تاقەت بێنێ و بە سەرشۆڕیەوە ڕووی کردەوە ناو ماڵی خۆی، ئەوڕۆکەش بە هەزاران سمکۆ لە چیاکانی کوردستان، لە ماکو هەتا ئیلام ئامادەن کە بۆ رزگاری و ئازادی گەلەکەیان فیداییانە سینگ بدەنە پێش و ناموس و شەڕف و کەرامەتی گەلی کورد بپارێزن.\nفەرماندەیی یەکینەکانی پاراستنی رۆژهەڵاتی کوردستان – YRK\nکاتێک کۆمەڵگا ڕێپێوانی خۆی بەرەوە ئازادی دەست پێدەکات، بۆ تێپەڕین لە دەربەندە مێژوویەکان بەردەوام پێویستە ئاستی ئافرێنەری خۆی لە بواری واتادا بەرز ڕابگرێت و لەبواری ڕێبازەوە هەنگاوی دەوڵەمەندانە هەڵگرێت. ئەو…


بە بێ ئاسۆی روون دانوستان ناکەین/ راستەوخۆ لە گەڵ ئەمریکا کۆبوونەوەمان نابێت - Mehr News Agency\nAP ١٤٠٠ ڕێبەندان ٢٧ ١٤:٣٧\nNews Code 41083\nبە بێ ئاسۆی روون دانوستان ناکەین/ راستەوخۆ لە گەڵ ئەمریکا کۆبوونەوەمان نابێت\nوەزیری دەرەوەی ئێران وتی: ئێمە بە بێ ئەوەی ئاسۆیەکی ڕوون و بەهێز بۆ گەیشتن بە ڕێککەوتن ببینین، دانوستان ناکەین و لە گەڵ ئەمریکا ڕاستەوخۆ وتووێژ ناکەین.\nبە پێی راپۆرتی ئاژانسی هەواڵی مێهر، حسێن ئەمیرعەبدوڵاهیان لە وتووێژ لە گەڵ رۆژنامەی فاینەنشاڵ تایمز وێڕای ئاماژە بە دانوستانەکانی ڤیەنا، وتی: ئەوەی لەم دانوستانە بۆ ئێمە گرینگ بووە، هەڵوەشانەوەی گەمارۆکان و گەڕانەوەی هەموو لایەنەکان بۆ بەرجامە.\nئەو وتیشی: من پێم وایە جیاوازییەکی بنەڕەتی لە نێوان کۆماری ئیسلامی ئێران و لایەنە ڕۆژاواییەکاندا هەیە و ئەوەش ئەوەیە کە ئێران بە شێوەیەکی جیدی و بە بەرنامەوە لە سەرەتای دانوستانەکانی ڤیەنا بەشدار بووە.\nناوبراو ڕوونی کردەوە: ئێمە چەندین جار بە لایەنەکانی دیکەمان وتووە گەر دەتانەوێ لە بەرنامەی ناڤۆکی ئێران دڵنیا ببنەوە، دەبێ گەمارۆکان هەڵوەشێننەوە و نیگەرانییەکانی ئێمە لە سەر گەمارۆکان چارەسەر بکەن.\nئەمیرعەبدوڵاهیان راشیگەیاند: تا ئەمڕۆش لە دانوستنەکاندا تا رادەیەک پێش کەوتووین بەڵام هەموو ئەو شتانەی کە ئێمە دەمانویست لە ژێر ناوی بەرجام بۆمان رێک کەوێ، نەهاتۆتە ئاراوە و رووی نەداوە و ئەمە دژی یاسای نێودەوڵەتییە.\nئەو وێڕای ئاماژە بەوەی کە ئێمە ڕێککەوتنێک کە تەنیا تا کاتی کۆتایی ئەم دەوڵەتە بخاینێت، قبووڵ ناکەین، وتیشی: بەڵام لە دانوستانەکاندا هەندێ پێشکەوتنمان بووە و هیوادارین ببێتە هۆی ڕێککەوتنێکی باش.


وادەی دەستپێكردنی گفتوگۆكان بۆ دیاریكردنی پشكی بودجەی هەرێم ئاشكرا كرا – تۆڕی میدیایی خەڵک\n2019/10/19 - 11:19 AM\nنوێنەری حكومەتی هەرێمی كوردستان لە بەغدا سەرجەم ئەو هەواڵانە ڕەتدەكاتەوە كە بەغدا داواكارییەكانی هەرێمی كوردستان سەبارەت بە بودجە ڕەتكردبێتەوە.\nگفتوگۆ و پەیوەندییەكانی نێوان هەرێم و بەغدا بەردەوامە و تا ئێستاش نەگەیشتوونەتە ڕێككەوتنی كۆتایی و بەپێی زانیارییەكانیش، خۆپیشاندانەكانی ئەم دواییەی عیراق كاریگەری لەسەر دواكەوتنی ڕێككەوتنی نێوان هەرێم و بەغدا كردووە.\nفارس عیسا نوێنەری حكومەتی هەرێمی كوردستان لە بەغدا بە ماڵپەڕی پارتی ڕاگەیاند، گفتوگۆی بەردەوام لەسەر ئاستی وەزارەتەكان بوونی هەیە بۆ ئەوەی لەبارەی پشكی هەرێمی كوردستان لە پڕۆژەیاسای بودجەی ساڵی داهاتوو بگەنە ڕێككەوتن.\nوتیشی”لە ئێستادا لێكنزیكبوونەوەی باش هەیە لە نێوان هەردوولا و بەردەوامیش دەبن تاكو دەگەنە ڕێككەوتنی كۆتایی”.\nئاماژەی بۆ ئەوەش كرد، بڕیارە دوای بۆنەكانی موحەڕەم، شاندی حكومەتی هەرێمی كوردستان سەردانی بەغدا بكات و لەسەر پرسی بەشەبودجەی هەرێمی كوردستان گفتوگۆ بكەن و ئەو پرسە یەكلابكەنەوە.


خەیانەت و کاڵفامی سیاسی, قازانجی داگیرکەران! | پلاتفۆرمی زاگرۆس\nھەندێ کەس دەڵێن: رەوشی ھەنووکەی باشوور پەیوەندی ئەوتۆی بر رێفراندۆمەوە نییە و رفراندۆمیش نەکرابایا دیسان پیلانی خولقاندنی دۆخێکی وەک ئیستا لەلایەن داگیرکەرانەوە ھەبوو، بێگومان داگیرکەر بەردەوام لە پیلاندایە، بەڵام زیرەکی سیاسی ئەوەیە کە بتوانی دوژمنانی خۆت پارچە بکەیت، تاک بیانھێڵیتەو و خاڵ و ڕێڕەوی ھاوبەشی یەکگرتنیان بۆ دروست نەکەیت، بەتایبەت لە کاتێکدا پێگەی خۆتت تۆکمە نەکردبێت.\nمخابن ناشرەزایی سیاسی پێداگرانی رێفراندۆم بوو بە ھۆی یکگرتنەوەی توکمەتری داگیرکەرانی کوردستان، کە لەماوەی چەند ساڵی رابردوو تا ئاستێک لە یەک ترازا بوون.\nتا چەند مانگی بەرێدا دەوڵەتی ناوەندی عێراق بە زمانێکی زبر داوای لە تورکییا دەکرد کە ھێزەکانی لە باشووری کوردستان بباتە دەرەوە، ئیستاکە نەتەنییا ئەو داوایەی لێناکرێ بەڵکوو ھاوپەیمانی لەگەڵ دەبەستێت. ھاوکات تورکییا ھاوکاری ئێران و دەوڵەتی ناوەندی سووریای بۆ موداخلەی زیاتری رۆژئاوی کوردستانی وەدەست خستووە و….\nدەوڵەتی ناوەندی عێراق تا بەر لە رێفراندۆم دەستی ئەوەندە لاواز بوو کە بۆ دیالۆک دەلاڵایەوە، بەڵام بەھۆی ھەڵەی سیاسی بەڕێوەبەرایەتی باشوور، ئیستاکە دەستی ئەوەندە بەھێز بووە کە وێڕای ھەموو تەنەزۆلەکانی بەڕێوەبەرایەتی کورد، دیسان ئامادە نییە و مەرجی قورستر دەسەپێنێت. ھەروەھا بووەتەوە خاوەنی باڵافڕگەکان، گومرۆکەکان، ناوچەدابڕاوەکان و….\nھەوڵی دەستێوەردانی ئێران لەلایەن ئامریکا نزیک ببووە و لە ھەوڵدانی ئەوە دابوون عێراق وەک سەکۆیەک بۆ دەستێوەردانی ئێران ئامادە بکەن، بۆئەوەش بەشێک لە شێعەکانی ئێراقیان لە ئێران وەرچەرخاندبووە، ئێران ئەمەی خوێندەوە و لە دەرفەتی رفراندوم بۆ تێکدانی ئەم سەکۆیە و جارێکیتر پێش خستنی ھەژموونی خۆی لە عێراق کەڵکی وەرگرت. لەڕاستیدا قەڵسی ئامریکاش لە حکوومەتی باشووری کوردستان دەگەڕێتەوە بۆ ئەم مژارە. ھاوکات ئێران لە دەرفەتی رێفراندوم بۆ ملیتاریزەکردنی ھەرچی زیاتری رۆژھەڵاتی کوردستان کە لە ئەگەری ھەر موداخلەیەک دەیەوێت وەک قەڵخانێک بەکاری بێنێت، کەڵکی وەرگرت و…\nھەموومان دەزانین کە ھەر قازانجێکی داگیرکەران زەرەرێک و بگرە زیاتریش زەرەری کوردی تێدایە، کەواتە: بەقەد ئەو قازانجانەی داگیرکەران کە ئاماژەمان پێکرد و بگرە زیاتریش کورد بەتایبەت لە باشووری کوردستان زەرەری لێکەوتووە و لە کورتخایەندا قەرەبووکردنەوەی ئاسان نییە. بەڵکوو لە ئەساسدا رێفراندۆم وەک ئەجندایەکی دەرەکی بۆ ئەوەکرا کە دۆخێکی بەم شێوە بێتە ئاراوە نەک ئەوەی بڕیارێکی بەتەواوی ناوخۆیی فئۆدالیسم و بورژەوایی کورد بووبێت.\nلەڕاستیدا سەربەخۆیی شتێک نییە کە مرۆڤ رفراندومی بۆ بکات، مافێکی بێ ئەملاوئەولایە، دابڕانی جوغرافیایی – سیاسییە کە بەڕێوەبەرانی رفراندوم راشکاوانە حاشای لێدەکەن.\nبەڵام ڵایەنگرانی رێفراندومیش ئەوەندە چێژی عاتیفی لێدەبەن، ئانالیزی سیاسی یان بۆی نییە. رێزم بۆ عاتیفەی نەتەواتەتی ھەیە، بەڵام ھەمووشت بە عاتێفە ناکرێت و تەنانەت عاتێفەی غەیرە سیاسی و رێکخستنی دەتوابێت زەرەر بدات. ھاوکات عاتێفە بە پێی شوێن و زەمان نرخی دەگۆڕدرێت. بۆ وێنە لەبەینی پشتگیری کوردانی رۆژھەڵاتی کوردستان لە ناوخۆ و دەرەوە یەک نرخ دانانرێت.\nپشتگیری ناوخۆی رۆژھەڵات لە رێفراندۆم لە پاڵ عاتیفە ریسک و شۆڕشگەری تێدا ھەبوو، تووڕەیی لە داگیرکەر و رووبەڕووبوونەوەی راستەوخۆی تێدا ھەبوو، رووکردنی داخوازی خۆشیان وەک گەلی کورد لە رۆژھەڵات، تێدا ھەبوو.\nپشتگیری رۆژھەڵاتیەکانی دەرەوی وەڵات بەشێکی ھەستی پاک و سەمیمیەت بوو، بەڵام بەشێکیشی ڤالانژی و ساوێلکەیی و دونباڵەڕەوی پاشوەڕۆیی پارتی (بارزانی) بوو.\nلەبیر نەکەین ئێمە لە رۆژھەڵاتی ناوەڕاست داین، کە ھێز یەکلاکرەوەیە، ئەویش لەم کاتە ھەستیارەدا کە رۆژھەڵاتی ناوەڕاست لە زاووزێ داڕشتنەوەیەکی نوێیە. ھاوکات ئێمە باسی کوردستان دەکەین کە موستەعمەرەیەکی جیھانییە و پرسەکەی پرسی دەگمەنە.\nبۆ بڕیاری دابڕانی سیاسی و جوغرافی ھەریەک لە بەشەکانی کورستان لە قەوارەی سیاسی – جغرافی داگیرکەر، یان دەبێت پاڵپشتێکی بەھێزی حقوقی و دیپلۆماتیک ئاوا بکەین، یان جەسارەتی شۆڕشگێڕی ناوخۆیی بۆ ئاواکردنی دیفاکتۆ توکمە بکەین.\nبەڕای من لە ئەگەری توکمەکردنی جەسارەتی شۆڕشگەری، ئەگەر لە پارچەکانیتر بەتەواوی ئەم ئیمکانە لەبار نەبێت، بەڵام لە باشووری کوردستان بە مەرجی پێشخستنی ئیرادەی سیاسی و یەکڕیزی نەتەوەیی، کورد دەتوانێت، بڕیاری دابڕانی جوغرافیایی و سیاسیش بدات.\n١- لە باشوور وەک بەشەکانیتری کوردستان لە گەڵ کۆمەڵگای دەرەوەی کوردستان ئەو تێکەڵاوییە، کولتوری و کۆمەڵایەتییە نییە، پەیوەندییەکە پەیوەندییەکی، سیاسی و ئابوورییە کە بەپێی پەیوەندی کۆمەڵایەتی و کولتوری بڕیاردان لەسەری ئاسانترە.\n٢- بە پێچەوانەی گەورە شارەکانی ئێران و تورکییا و تەنانەت سووریاش لە شارە گەورەکانی عێراق (جیا لە کوردە فەیلیەکان) ئەژماری سەدھەزاری و میلیونی کورد جێگیر نین.\n٣- بەپێچەوانەی ھێڵی سنووری بەینی رۆژھەڵاتی کوردستان و ئێران و باکووری کوردستان و تورکیا و تەنانەت رۆژئاوای کوردستان و سوریا (دابڕانی جوغرافیایی رۆژئاوای کوردستان ) کە بەھۆی ئاسیملاسیۆن و ھۆی تروە پتانسیەڵی بەرگری و دابڕان تا ئاستێک لاوازە، ھێڵی سنووری بەینی باشووری کوردستان و عێراق بەھێزترین یان یەکێک لە شوێنە بەھێزەکانی کوردایەتی و پتانسیەڵی بەرگرییە.\n٤- ئەگەر بەشەکانیتری کوردستان ئینکارێکی جیھانییان لەسەرە، لانیکەم دانپێدانانێک لەسەر باشووری کوردستان ھەیە.\nلەڕاستیدا ئەگەر ئیرادە، متمانە، سەمیمیەت، یەکڕیزی و… ھەبێت، بەجێگەی پاشەکشە لە ژێر ناوی گفتوگۆ دەتوانرا بێ رێفراندومیش و بە رێفراندومیش ئەم دەرفەتانە بەکار بێندرێن. ئەوکاتە دەتوانرا ئامادەکاری گشتی (بەسیجی عمومی) و کۆمەڵگای شەڕوان رابگەیەندرێت و کۆمەڵگا بۆ بەرخودانێکی گشتی لە بەرانبەر ھێرشەکان و گەماروە ئابووری و ترانزیتیەکانیش ئامادە و پەروەردە و ئیقناع بکرێت و لە پتانسیەڵی پارچەکانیتری کوردستانیش کەڵک وەربگیردرێت و خۆشمان ئەوەندە موحتاجی نیشتنەوەی فرۆکە لە سلێمانی و ھەولێر لە ئەگەری دۆخ و بڕیارێکێ ئاواھادا نەبینین بە دیفاکتێکی بەو شێوە دەتوانرێ بێدەنگی جیھانیش بشکێت. خۆ ئەگەر ئامادەکاری و جەسارەتێکی ئاواش نییە، با دەست لەسەر ئەو خەڵکە ھەژارە ھەڵبگیردرێت. لانیکەم با ژیانی ئاسایی خۆی بکات تا یان ئەو جەسارەتە دروست بێت یان رۆژھەڵاتی ناوین بکەوێتە ناو دۆخێکی جیاوازتر لە ئیستا.\nبەر لە رێفراندۆم ھۆکاری شکەستی ئیستای باشوور ئەوەیە کە بارزانی دەرفەتی مووسڵی لەبار برد. وەک دەزانرێت لە مووسڵ ئەژمارێکی سەدان ھەزار نەفەری کورد لەپاڵ گەلانیتردا دەژین. ھاوکات مووسڵ لەبواری مێژوویی و جوغرافیدا خاوەنی شوناسی کوردستانییە. لە مێژوویشدا بەقەد کەرکووک و بگرە زیاتریش وەک ناوەندی پیلانی داگیرکاری کوردستان بەتایبەت لە سەردەمی لۆزان بەکاربردراوە و لەو کاتەدا تا ئیستا ھەوڵدراوە لە مێشکی گشتی و بیرەوەری مێژووی (ذهن جمعي و حافظه تاريخي) گەلی کورد بسڕدرێتەوە. بەداخەوە تا ئاستێکیش ئەنجامگیر بووە. ئوپراسیونی پاککردنەوەی مووسڵ لە داعش دەرفەتێک بوو کە سیاسەتی سەدساڵەی تەڵەی موسڵ، بۆ کوردان بشکێت و کۆتایی پێ بێت.\nوەک دەزانرێت داعش کەرەسەیەکی مەیدانییەو بە ھیچ شێوەیەک بۆ ھێشتنەوەی درێژخایەن لە شوێنێکدا نییە. ھێزە دەستێوەردەرەکان رێگەی بۆ دەکەنەوە تا شوێنێک یان شارێک بگرێت و دواتر لەژێر ناوی کوالسیۆنی دژی داعش لەو شوێنە دەریدەکەن، بۆئەوەی رێگەی ئاوادانکردنەوە ھەموار بکەن.\nواتە: وێرانی یەکێک لە مەبەستەکانی سەرمایدارییە. لەبەر ئەوەی لە پرۆسەی وێرانیدا دەتوانێت چەک وچۆڵ بفرۆشێت و قازانج بکا. بەڵام دوای وێرانی پێویستە كەش و ھەوایەکی ئارام بۆ ئاوادانکردنەوە بێتە ئاراوە و تا لە ئاوادانکردنەوشدا بتوانێ شت ومەکی کامپانیا زەبلاحەکانی بفرۆشرێن و قازانج بکەن. بۆ وێنە شارێک وەک مووسڵ کە بەتەواوی لەم ٣ ساڵەدا، بەتایبەت لەپرۆسەی پاککردنەوەدا وێران کراوە پرۆسەی ئاوەدانکردنەوەی کە بەساڵان دەخایەنێ پارەکەیشی دچێتە گیرفانی سەرمایداری. ئەمە شتێکی بەئازارە، بەڵام ھیچ لەراستیەکەی کەم ناکاتەوە. بەڵام لەگەڵ ئەو ھەموو ئازارەی کەھەیەتی، بۆ گەلان بەتایبەت گەلی کورد دەرفەتێکیش دێنێتە ئاراوە. لەبەرئەوەی ھەرلایەنێک کە لە پرۆسەی پاککردنەوەی داعش رۆڵبگێڕێت ئەوە ھەم دەبێتە خاوەن پرستژ، ھەم لە مانەوە و چارەنووسی داھاتووی ئەو شوێنە خاوەن رۆڵ و بەھرەمەند دەبێت. واتە لە سەرلەنوێ داڕشتنەوەی رۆژھەڵاتی ناوەڕاست قورسایی خۆی دەبێت. ھەربۆیە بەشداری کارای کورد لە ئۆپراسیۆنی پاککردنەوەی مووسڵ ھەم دەرفەتێک بوو، ھم ئەرکێکی ئەخلاقی نەتەوەیی بوو، لەبەرئەوەی بەسەدان ھەزار کورد لە مووسڵ و دەورووبەری دەژین و لەبواری مێژوویی و جوغرافی شوناسی کوردستانی پێوەیە، کە بەداخەوە بارزانی لە چوارچێوەی بەرژوەندی تەسک و گوێڕایەڵی تەواو بە تورکییە رێگەی لەبەر بەربەست کرد. ئەگەر نە بەشداریکردنی کورد لە ئوپراسیۆنی موسڵ بەچەند ھۆکار لە بەشداری ئوپراسیۆنی رەقا ئاسانتر بوو. لەبەر ئەوەی موسڵ بە جوغرافیای کوردستان گرێدراوە و کوردێکی زۆری تێدایەو لە حافیزەی تاریخی گەلی کورددا وەک شارێکی کوردستانی جێگەی ھەیە و ئەگەر کورد لە ئوپراسیونی ئازادکردنیدا بەشداری کردبایا کاریگەری زۆری لەسەر ھەستی نەتەوەیی گەلی کورد دەکرد و دەیتوانی لە ھەرچوار پارچەی کوردستان ئەژمارێکی بەرچاو لە جەوانانی کورد بەشداری ریزی شۆڕش بکات. تەنیا مژارێک کە بەشداری کوردی لە ئوپراسیونی موسڵ بەپێی رەقا زەحمەت دەکرد ئەوە بوو کە ھێزە شۆڕشگێڕەکانی کورد لە رۆژئاوا(یەپەگە و یەپەژە) یەکدەست بوون و یەکلایەنە دەیانتوانی بریار بدەن. فەقەت ھێزە شۆرشگێڕەکانی کورد لە باشوور (ھەپەگە و یەپەشە) ناچار بوون بۆ بەشداریکردن لە ئوپراسیونی ئازادی مووسڵ لە گەڵ پارتی دیموکرات (بارزانی) رێکبکەون. بەڵام ھەرچەند ھەوڵدرا بارزانی لە چوارچێوەی داخوازی تورکیا رێنەکەوت و ئەوەش بوو بەھۆی ئەوە دەرفەتی موسڵ بۆ کوردان بەھۆی نزیکایەتی و گورایەڵی بارزانی بە تورکییا بە فێڕۆ بچێت و ئەمڕۆ کورد لە ھاوسەنگییەکان دەستێکی لاوازی ھەبێت.\nیەکیەتی نەتەوەیی چارەیە:\nپاڕانەوە و خۆ بچووک کردنەوە لە بەرانبەر داگیرکەران چارەسەر نییە و داگیرکەران ئەوەی کە دەرحەق بە کورد نایکەن پێیان ناکرێت، ئەگەر نە ستراتیژی ئەوان لەناوبردن و لەباشترین حاڵەتدا کوێلەکردن و دەستەمۆکردنی گەلی کورد و گەلانیترە.\nھێزە ئامپریالیستە جیھانیەکانیش تەنیا لە چوارچێوەی قازانج بڕیار دەدەن و بەپێی رەسەنایەتی ھێز (اصالت قدرت) ھەڵوێستی سیاسی رابەر دەکەن. واتە ئەگەر لە کورددا ھێزیان بینی لای دەگرن. ئەگەر ھێز نەبێت گلە و گازندە و شکایەتی داگیرکەران لای ئامپریالیسم کە خۆی شێوەی داگیرکەری جیھانییە کەڵکی نییە.\nئامریکا ئەمڕۆ بۆ خۆی لە رێگای ترامپیسمەوە، رێبازی نئۆناسیۆنالیسم و نئۆفاشیسم بەڕێوە دەبات و سانترالیسم بەھێز دەکات و تەواو پەرە بە کونسرواتیسم دەدات. لەڕاستیدا ئەو شتەی کە ئەمڕۆ داگیرکەرانی کوردستان شانیان بۆ شل کردووە لە قودرەتگرایی جھانشمول ورە و مەشروعییەت دەگرێت. ترامپ بۆخۆی لەبەینی ئامریکاو مکزیک دیوار دادەنێت جا چۆن دەتوانێت لۆمەی سیاسەتی سانترالیستی عراق بکات.\nتەنیا شتێک کە دەتوانێت بمانکات ھێزی پووچەڵکردنەوەی ھەڕەشەکان و ئاواکردن و قۆستنەوەی دەرفەتەکان یەکڕیزییە لە چوارچێوەی گشتی کورد و کوردستاندا. تێپەڕاندنی تایبەتمەندییەکانی ھێڵی کلاسیک وەک: پارچەگرایی، ھەرێمگرایی، پیاوسالاری، پیرسالاری، دەسەڵاتخوازی و…\nلەڕاستیدا ئەوەیکە پێویستە وەلابنرێن ئەم چەمکانەن. ئەگەر ئەم چەمکانە وەلاننرێن و تەنیا دەمووچاوەکان بگۆڕدرێن، دیسان زەمینی قەیرانێکیتر لە ئارادا دەبێت.\nبۆ دەربازکردنی ئەم رەوشە پێویستە لە دوو شێوازی لێکدانەوە خۆمان بپارێزین، یەکەم ئەو بۆچوونەی کە پێوایە ھیچ نەقۆماوە و دیسان بە پاساوی جۆراوجۆر خەیانەت و ھەڵەی سیاسی دەپارێزێ و یان لایەنێک دەکات ملائکە و قارەمان و لایەنێک دەکاتە دێو و خەیانەتکار، پێویستە بابەتەکە وەک ھێڵ و چەمک بگیردرێتە دەست.\nدووەم لەو بۆچوونەی کە بێھیوایی و کرووزانەوە پێش دەخات و پێوایە ئیدی ھەموو شت چوو و دەسکەوتەکانی ھێڵی کوردی ئازاد نابینێت و تەنییا کارەساتەکانی ھێڵی کلاسیک دەبینێت.\nلەڕاستیدا ئەگەر راست بین و چاوکراوە لەگەڵ رەوشەکە نزیک بووینەوە گەلێک جار ھەندێ شکەست کە لە کورتخایەندا ئازاریان زۆرە دەکرێت لە درێژ ماوەدا ببن بە سەبەبی بردنەوەی گەورە.\nبۆ وێنە لە کاتی شەڕی خاجپەرەستەکاند دونیای رۆژئاوا (مەسێحیەت) لە بەرانبەر دونیای رۆژھەڵات ئیسلام شکەستی خوارد، دواتر بردنەوەی دونیای ئیسلام رێگەی لەبەر موتڵەقیەت و چقبەستووی کردەوە و لە ئاکامدا دونیای رۆژھەڵاتی تووشی دواکەوتووی ھێنا.\nلەلایەکیترەوە شکەستی دونیای مەسێحیەت رێگەی لەبەر لێگەڕین و بردنە ژێر پرسیاری موتڵەقیەتی کلیسا کردەوەو پێواژۆی رێنسانس ھاتە ئاراوە و دونیای رۆژئاوا بۆ پێشکەوتن پێشی کراوە.\nھێوادارم ئێمەش بە جێگای باسی پلۆمیک و بێ کەڵک و بە جێگەی کرووزانەوە و بێ ھیوایی لەم شکەستانە وانە بگرین و لە ناکارامەیی چەمک و رێبازی ھێڵێ کلاسیک و ھێڵی کوردی ئازاد قووڵبینەوە و ئەوە بزانین ھەرچەند خەیانەت و شکەستی ھێڵی کلاسیک ئازاری تووشی گەلی کورد کردبێت و ھەندێ دەسکەوتی دابێتە دەستی داگیرکەرانەوە. بەڵام دیسان کورد و کوردستان پایەدارە و ئەوە تێکۆشان و بەرخودان لە رێبازی کوردی ئازاد و ھێڵی سێومە داھاتوو دیاری دەکات.


ناڕەزاییەکانی خەڵکی لە تورکیا سنوری ئەستەنبولی بەزاندو گەیشتە گەلێیک شاری تورکی – www.facebook.com/sekoy.anarkistan ***** sekoy-anarkistani-kurdiy-zman@riseup.net\nناڕەزاییەکانی خەڵکی لە تورکیا سنوری ئەستەنبولی بەزاندو گەیشتە گەلێیک شاری تورکی\nناڕەزاییەکانی خەڵکی لە شاری ئەستەنبول لە ڕۆژی دووشەمەوە دەستی پێیکرد لە بەرگریکردن و پاراستنی پارکی گیزی کە دەکەوێیتە سێینتەری شارەوە ، دژی دەوڵەتی تورکی کە لە هەوڵی کاولکردنی پارکەکەدان و تەختکردنی بۆ دروستکردنی شۆپینگ سێینتەرێیک. دوێینێ ، ڕۆژی هەینی بە دەیەها هەزار کەس بەشدارییان کرد لە کوردوو تورک ، لاوو پیر، چەپ و سۆشیالیست و ئەنارکست و هەتاڕاپۆرتێیک دەڵێیت بە شێیک لە پۆلیسیش چوونەتە ناو ناەزاییکەرانەوە. پۆلیس بە دەستێیکی پۆڵاین و بە هێیزێیکی زۆرەوە بە بەکارێینانی تێیڵاو ئاوی بە تەوژم و زۆر وەسیلەی سەرکوتکەرانەی تر لە سەرکوتکردنی خەڵکیدا بەرەوامن؛ بە پێی ڕاپۆرتی گاردیان یە کێیک لە ێیم پییەکانی کورد بەدەستی پۆلیس بریندار بووە لە پاڵ ١٠٠ برینداری تردا. هەر بە پێی ئەو ڕاپۆرتە ناڕەزاییەکان لە هەندێیک شاری تر یش دەستی پێیکردوە وەکو ئەنقەڕەو ئەزمیرو باردوم و زۆر شاری تر؛\nئە ئەمەیە خەباتی جەماوەریانەو کۆمەڵایەتی کە هەرە زۆرینەی خەڵکی وێیڕای هەموو جیاوازییەکیانیان کۆکردۆتەوە دژی دەوڵەت و دژی سوودو قازانجی کۆمپانیا گەورەکان کە تەها بیر لەوە دەکەنەوە نەک خۆشگوزەرانی خەڵکی هەر بۆیە پارکەکان تێیکدەدەن و و شۆپینگ سێینتەری تیادا دروست دەکەن. ئەمەیە خەباتی ڕاستەوخۆو بە قازانجی زۆربە هەر بۆیە گرنگە ئێیمەی کوردیش خەباتی حیزبییانەو پەڕلەمانتاریانەو سییاسیانە ڕەت بکەینەوە خۆمان لەگروپی لۆکاڵی ئەنتی سەروەرێتی و ئەنتی کۆمپانیاو بانقەکان و بزنسمانە گەورەکان ، ڕێیکبخەین و خەباتی ڕاستەوخۆ ئەبجام بدەین.\nPrevious Postسه‌رانی ئه‌وروپا به قسه له خه‌می زیادبوونی ژماره‌ی بێکاراندان له ناوه‌ندی گه‌نجاندا ، به‌ڵام به‌کرده‌وه ده‌قاوده‌ق پێچه‌وانه‌که‌ی ده‌سه‌لمێنن:Next Postھاوپشتی لە كوردستان[باكوور]ەوە بۆ ڕاپەڕین لە تەقسیم (Taksim)


11 ساڵ کوردئایتیگرووپ | kurditgroup\n11 ساڵ کوردئایتیگرووپ\nپیرۆزبایی لە هەموو ئەندام و چالاکان و میوانانی ئەم گرووپە دەکەم. جێگای ئەوپەڕی دڵخۆشی و سەربەرزییە.\nزۆرجار باس لە مێژووی گرووپ و هتد کراوە، بۆیە واباشترە کەمێک باس لە داهاتوو بکرێت.\nتەکنەلۆجیای زانیاری، ئایا بەڕای تۆ ئەم تەکنەلۆجیایە چییە؟ درووستکردنی پرۆگرامێکی کۆمپیوتەرە، نەرمەکاڵا؟ چۆنییەتی بەکارهێنانی کۆمپیوتەرێکی ماڵەوەیە؟ یان نووسینی کوردییە لە مۆبایلەکان؟\nئەگەر گەلی کوردیش دەیەوێت بگاتە ئاستی گەلانی تر، پێویستە دوو خاڵی گرنگ ئەنجام بدرێن: 1. دەسنیشانکردنی پڕۆسەکان 2. بەدیجیتالکردنییان\nهەر دوو خاڵەکەش هەڵبەتە ئاڵۆزن و دەکرێت بۆ هەزاران خاڵ وردبکرێنەوە.\nئەگەر من هیچ پرۆسەیەکم دەسنیشان نەکردووە، ئایا سوودی کۆمپیوتەر چییە؟ هیچ ...\nنموونە 1: ناردنی نامەیەک لە کوردستانەوە بۆ دەرەوە\nدەچیتە ماڵپەڕی پۆستی کوردستان، خۆت تۆمار دەکەیت، کاتی ناردنی نامە دەسنیشان دەکەیت و پارەکەی دەدەیت، پۆستەچی دێت و نامەکەت وەردگرێت، لەسەرهێڵ دەتوانیت هەرکاتێک بزانیت نامەکەت گەیشتۆتە چ شوێنێک.\nتەکنەلۆجیا پشتیوانی دەکات؟ بەڵی\nئەی کێشەکە چییە؟ کێشە لە نەبوونی پرۆسە و ژێرخانە. شەقامەکان ناوییان نییە، ئەمەش چونکە زۆر لە گەڕەکان بە بەرتیل و گەندەڵی دابەشکراون. نەخشە نییە، پیلانێکی شارەوانی نییە. بانکەکان نە لەسەرهێڵ و نە لە ژێرهێل کارناکەن.\nنموونە 2: وەرگێڕانی کوردی/ ئنگلیزی\nئەم وەرگێڕە پێویستی بە زیاتر لە 100 ملیۆن هەیە تا بگاتە ئاستێکی گونجاو و هەمان بڕ ڕستەی وەرگێڕراو. وابزانم لەو ڕۆژەی کە کورد دەستی بە نووسین کردووە کە 400 ساڵ نابێت، هێشتا 10 ملیۆن وشەش نەنووسراوە. بەڵام دەکرێت لەسەر بناغەی یاسای زمان سیستمێکی باش درووستبکرێت. ئەمەش کاری پسپۆڕانی زانکۆ و زمانەوانانە.\nکێشەکەش لەوەدایە، زۆربەی مامۆستاکانی زانکۆ ناشارەزان و بە واستە و واستەکاری کراون بە مامۆستا.\nلە دوا ناوەندی کوردستان لە هەولێر مامۆستایەکی ئنگلیزیمان هەبوو، لە پڕ کرا بە مامۆستای ئەدەبی ئنگلیزی لە زانکۆ ... باشە ئەم زەلامە دەبێت چ سوودێکی هەبێت بۆ سیستمی وەرگێڕانی کوردی / ئنگلیزی.\nهەموو شتێک خەتای حکوومەت نییە:\nدەکرا دوو مامۆستای زانکۆ، بانگەوازبکەن تا هەموو خوێنداکارنی زانکۆ بەشداربن لە پڕۆژەی نەخشەکێشی گووگڵ، دڵنیام لە ماوەی هەفتەیەکدا نەخشەی هەموو کۆڵانەکانی کوردستان تەواو دەبوو. ئەگەر شەقامێکیش بێناوە، دەکرا پەیوەندی بە شارەوانی بکرێت بۆ دابینکردنی ناو.\nنموونە 3: دیدی تەکنەلۆجیای زانیاریی حکومەتی هەرێم\nلە یەکێک لە دۆکومێنتەکانیدا کە بە بڕێکی زۆر لەلایەن PwHC دا نووسراوە، ئامۆژگاری پشتیوانی کەرتی تایبەت و بازرگانی سەر ئنتەرنێت دەکرێت.\nباشە چۆن؟ چۆن ئەم کارە دەکرێت؟\nبزانە: من خەڵکی شاری ڕانییەم، کتێبێکم لە سەر ئنتەرنێت کڕیوە لە شاری دهۆک. هیوادارم بەڕێزانی pwhc شیکردنەوەی پرۆسەی ناردن و کڕینی ئەم کتێبە بکەن.\nبەڵام، هەرچەندە مەبەستم ڕەخنەگرتن نییە: ئەگەر هاتوو کەسێک دۆکومێنتێکی چەند ملیۆنیم پی بفرۆشێت بە ناوی " چۆنییەتی بەخێوکردنی پینگوین لە شاخەکانی کوردستان "، من ناچارنیم لێی بکڕم و دەتوانم پێی بڵێم پینگوین لە کوردستان بەخێوناکرێت.\nلەبەرئەوەی کوردستان دەیەوێت لە پڕێکەوە ببێتە کوڕێک ، بۆیە زۆر ڕەشبینم. لەهەمان کاتدا دەسنیشانکردنی پرۆسە و میکانیزم و پێداچوونەوە و دابینکردنی ژێرخان، پەیوەندی ڕاستەوخۆیان هەیە بە سیاسەت و شێوازی حکومڕانی، ئەمەش خۆت دەتوانیت بڕیاری لەسەر بدەیت.\nهەروەک چۆن لە ڕابردوودا و ئێستاش خەڵکانێکی زۆر چاوەڕوانی دەستی ئێوەن و ئەگەر ئێوە نەیکەن کەسی ترمان نییە و نە چاوەڕوانی میری و نە زانکۆ بلیمەتەکانمان دەکەین، بۆیە:\n1. هەر ئەندامێکی کوردئایتیگرووپ، پڕۆژەیەک دەسنیشان دەکات.\n2. کوردئایتیگرووپ پڕۆژەکە پەسند دەکات و بەڕێوەبەری پڕۆژە دەسنیشان دەکرێت\n3. بودجەی پێویستی پرۆژەکە دەسنیشان دەکرێت (مەبەست لێرە کەرستەیە، مەج نییە پارەوپوول بێت)\n4. داوای یارمەتی/پەیوەندی لە حکومەتی هەرێم یان سەرمایەداری کورد یان زانکۆکان دەکرێت بە ناوی کوردئایتیگرووپ. (ئەمەش مەبەست پارەوپوول نییە، مەبەست بەشداریکرنییانە لە پڕۆژە)\nلێرە ناوی "کوردئایتیگرووپ" تەنها وەک ئاسانکارییەک یان پێناسەر بەکاردێت.\n1 / Hardy_uk\nدەست و پەنجەکانت خۆش کاک بەردەقانی ئەم یادە لە بەڕێزتان و هەموو ئەندامان و میوانانی کوردئایتگرووپ پیرۆزبێت.\nهەوڵ و کۆششی 11 ساڵ کوردئایتیگرووپ و دامەزراندنی پیرۆزە هیوادارم کە ساڵی 2012 ببێتە هۆی کردنەوەی ئەم گرێێیانەی کە لە سەرەوە باس کراوەو چارەسەرکردنیان.\n2 / Meer\nدە‌ستخۆش کاکە بە‌ردە‌قانی ، یادی 11 ساڵە‌ی کورد ئایتی گرووپ پیرۆزبێت لە ئێوە و سە‌رجە‌م ئە‌ندام و جالاکوانان و میوانانی ئە‌م گرووپە‌خۆشە‌ویستە.\nبراکە‌م ... سە‌رجە‌م تێبینیە‌کانتانم لاپە‌سە‌ندە‌و لە‌جێگە‌ی خۆیاندان، بە‌ندەش بۆ دە‌وڵە‌مە‌ند کردنی بابە‌تە‌کە‌تان و زیاتر ئاشنابوون بە کە‌م و کورتیە‌کان و هۆکارێکی تری ئە‌م کە‌متە‌رخە‌میانە تاک و لە‌پاش دا کۆی خە‌ڵک (جگە‌لە‌کە‌مینە‌یە‌ک) بە‌رپرسە لە‌م دوواکە‌وتن و جە‌ق بە‌ستنە. براکە‌م ئە‌گە‌ر بە‌هە‌ڵە‌دانە‌جووبم، زۆرێکی خە‌ڵک هێندە‌ێ گرنگی و خولیای کۆکردنە‌وە‌ی پارە (بە‌هە‌رشێوازێک بێت)، ماڵ و خانوو و باڵە‌خانە‌ی بە‌رز و دووا مۆدێلی ئۆتۆمۆبێلن، هێندە بە‌لایانە‌وە گرنگ نیە بۆنموونە، کە ژمارە‌ی پۆست و وە‌رگێر و تە‌نانە‌ت بزانن کۆنترۆڵی کردنە‌وە‌ی قاپی ئۆتۆمۆبێلە‌کانیان جۆن کار دە‌کات. بە‌ندە‌تان وای دەبینێت کە خە‌ڵک و هە‌روە‌ها میری(حوکمە‌ت) و دە‌زگاکانی هە‌ر هە‌موویان لە گێژاوێکدان، گە‌ربە‌زووترین کات فریانەکە‌ون و جارە‌یە‌ک بۆ ئە‌م کێشانە‌و سە‌رجە‌م کێشە‌کانی ترنە‌کە‌ن کار لە‌کار ئە‌ترازێت و هێندە‌ی تر دە‌کە‌وینە لێوار و دوواوە‌ی ئە‌م سە‌ردە‌مە تیژرە‌وە.\nزۆر سوپاس و دووبارە پیرۆزبێت ئە‌م یادە لە‌هە‌مووان....\nلەوەتی ئاشنا بووم بە کورد ئایتی گروپ ڕۆژانە سەردانی دەکەم، وا بزانم لە 2006وە. مەگەر کارێکی زۆرم هەبووبێت یان لە ماڵ نەبووبێتم ئەگینا هەر سەردانێم کردوە، زۆریش سوودم بینیەوە زۆر وەڵامی پرسیارەکانم وەرگرتوەتەوە، هیوادارم کوردئایتی گروپ هەمیشە سەرکەوتوو بێت.\nپیرۆزبایی لە تۆ کاکە بەردە گیان وەهەموو ئەو هاوڕێیانەی کە شەونخونی ماندویەتیان کێشاوە بەم پڕۆژە جوانەوە، هیوادارم، هیوادارم نەخشەکانی داهاتوو سەرکەوتوو بێت و کورد ئایتیگروپ و پڕۆژەکانی کوردستانیش بگرێتەوە هاندەرێک بێت بۆ وەگرخستنەوەی پرۆژەی گەورەتر،،لۆگۆکەش زۆر جوانە دەست خۆش\nپیرۆزبایی 11ساڵی کورد ئای تی گروپ دەکەم دەکەم بە راستی خزمەتی زۆری ئای تی کوردی کوە ئەندامی چالاکی زۆرە\nمن 2011 بومە ئەندام و ناسیم لە وماوەیەدا بەراستی خزمەتێکی زۆری بە بواری تەکنەلۆجیایی زانایری کوردوە\nبە هیوای سەرکەوتن بۆ ئەندامان و بەرێوبەری کورد ئای تی گروپ\n5 / Hewa.Salim\nخۆزگە لەسەرەتای دەست بەكاربوونیەوە یەكێك بوومایە لە ئەندامەكان\nپیرۆزە لەهەموو لایەک!\nزۆربەی کێشەکانی کوردستانت ورووژاندووە، من هەفتەیەک لەمەوبەر گەڕامەوە لە کوردستان ، زۆر برادەر و خزمان پرسیاریان دەکرد، کوردستان باش پێشکەوتتوە، ئەم وت کوردستان یەک ملیمەتر پێشنەکەوتووە، پێدەکەنیتن،\nبەداخەوە لەکوردستان تەنانەت پێناسەی پێشکەوتنیش واتاکەی گۆڕاوە.\nڕاستە لەکوردستاندا، زۆربەی خەڵک مووچەی باش و ئۆتۆمبیلی و نوێ و پارەیەکی زەبەلاح لەبەغدا وەردەگرن بەشێوەیەکی نادادپەروەرانە، بەشێکی کەمی دابەش ئەکەن ئەوەی تری حەپەلووش ئەکەن، بەڵام ئەوانە پێشکەوتن نین.\nهەندێ کاروباری دائیرە و نوێکردنەوەی ڕەگەزنامەم بۆ هاتە پێش، باوەڕتان بێت هەروەکو ١٥ ساڵ لەمەوبەرە، رۆتیناتەکان و بەڕیز وەستان و واستە و واستەکاری.\nخزمێکم بەڕێوەبەرە چووین سەعاتێک گەڕاین تا ماڵی کارمەندێک بدۆزینەوە مەعاشی بۆ بەرین، مەعاش وەرگرتن هەروەکو جاران، بە تف پەنجە تەڕئەکرێ و ئەژمێردرێ.\nبــــــــــــــــژی سیستەمی ئەلکترۆنی کوردستان........... بژی گەل سالە خڕە و قالە شەل.\nبە کورتی و کرمانجی ، کوردستان پێویستی بە:\n١/ سیستەمی ئەلکترۆنی و دیگیتالیزەکردنی.\nکاتێکی باسی پلان ئەکەم چوار پیتە، بەڵام زیاتر لەچوار هەزار ئەرک لەخۆ ئەگرێ.\nکوردستان ٤ بۆ ٥ ملیۆن کەسە، لە زۆربەی شار و شارۆچەکەکان ، بوار نییە پێیدابڕۆی، شەقام نییە پێیدا لێبخورێ، ئافەرین حکومەت ڕۆژی سەدان ئۆتۆمبیلی نوێ دێتە وڵاتەوە، خەڵک هەیە ٣ ئۆتۆمبیلی نوێی هەیە، حکومەت نازانێ بەباج وابکات خەڵک نەتوانێ زیادەڕەوی بکات، ئینجا ئەڵێن شەقامەکان زوو خراپ ئەبن،پیسی ژینگە ئەوە هەر بیری لێناکەنەوە.\nهەموو جارێ سەفەر ئەکەم ، بانکەکەم ئەڵێ کاک تۆ پارە بۆ دەرئەکەیت، ئەی ئەو ڤیسا کارتەت بۆچییە؟ بلێم چی، بڵێم ئەچم بۆ جەنگەڵستان؟\nهاوڕیێەکم هەیە، ئەی وت، کاتێک ئەیانەوێت بۆ نمونە مەکتەبێ دروستبکەن، بۆ نمونە ، ١ ملیۆن دۆلاری بۆ دەرئەچێ، مەسئولێک ئەیدات بەناسیاوێکی خۆی بە نیوەیی، ئەویش ئەیفرۆشیتەوە بە مقاولێک بە ٣٠٠ هەزار دۆلار، ئەویش ئەیفۆرشێتەوە بە کەسێتر بە ٢٠٠ هەزار دۆلار، زۆرجار چەندجارێک ئەفرۆشرێتەوە، تا دێتە سەر دوا کەسیش ئەبێ قازانج بکات، ناچار ئەبێ بەساختە پرۆژەکەی تەوابکات، کەواتە مەکتەبەکە دوای ٤ ساڵ ئەتەپێ بەسەر خوێندکاراندا.\nبێینە سەر باسی نیشتەجێبوون، ئەگەر هەموو خەڵکی چین بگوێزنەوە بۆ کوردستان ئەوەندەمان دەشت هەیە، جێگەمان هەیە بۆ نیشتەجێبوون، بەڵام خانوو هەیە بە ٨٠ دەفتەر، ١٠٠ مەتر زەوی بە ١٥ دەفتەر، یا لەکوێی ئەم دونیایەدا، زەوی گرانترە لەخانوو، لە ئێوە ئەپرسم، ئەمانە وڵات بەڕێوە ئەبەن، ئایە ئەمانە ئەتوانن سیستەمی ئەلکترۆنیمان بۆ بنیاتبنێین؟\nگەورەترین کێشە ئەوەیە گوێ لەکەس ناگرن، خەڵک زۆر چۆتە دواوە لە کوردستان، زانکۆکان زۆر لەدواوەن، سەدان کەس بە دوو ئیمتحانی خارجی بەساختە گەیشتونەتە زانکۆ، ئاستی زانستی لە زانکۆ و خوێندنگەکان بەداخەوە زۆر نزمە.\nنازانم کاک بەردەقانی ، ئێمە لە کوێوە دەستپێبکەین، نەهێلی ئینتەرنێتی باش هەیە نە بانک هەیە نە سیستەمی ترافیکی هەیە نە پلان هەیە!\nئەم باسانەم بۆ سارکردنەوەتان نییە، بەڵام بەداخەوەئەمە واقیعی ئەمڕۆی کوردستانە، ئەو خەڵکانەی کار بەدەستن، مەگەر بەدەگمەن ، ئەگەرنا کەسیان لەو ئاستەدانین، هەر لە خوێندکاریکەوە تا مامۆستای زانکۆ، ئەفسەر، پۆلیس و هتد........\nپەروەردەی سەقەت، چینێکی بەرهەم هێناوە، خەریجی زانکۆیە، قوتوی بیببسی لەپەنجەرەی ئۆتۆمبیلەکەیە فڕی ئەداتە سەر شەقامەکە. تازە ئەبێ لە ٤٠ ساڵیەوە خەڵک فێربکرێت چۆن بەڕەوڕەوە پێ ئەگرێ.\nداوای لێبوردن ئەکەم لە درێژی پەیامەکەم، بەڵام زۆر زرۆم پێییە نازانم لەکوێ هەلێڕێژم، لەوێس بەپێی کات بۆ زۆر کەسی رۆشنبیر و کادری حزبیش ئەم قسانەم کردووە، بەڵام بەهیچ ناچێ. ئیتر ئەمە ئەرکی هەمومانە میلەتەکەمان لەم قۆناغە تێپەڕێنین ، ئیر بە وشیارکردنەوەی خەڵک، بە پێشخستنی بواری ئایتی، بە پرۆژەی جوان و هتد....\nزۆربەی وڵاتان بەم قۆناغەدا رۆیشتوون، بەڵام ئەگەر هەموو تەماشاکەربین، لەناو ئەچین، بۆیە ئەبێ خۆمان قۆڵی لێ هەڵماڵین، ئەوەی لە تواناماندایە بیکەین، ئەوەش ئەرکی هەموو تاکێکی بەشەرەفە، بەڕای من ئەگەر کەسیک نەتوانێ خزمەت بە گەل و نیستمانەکەی بکات ، بۆچی بژێت؟\nجارێکی تر پیرۆزە.\nئا ئێستا وەکوو دامەزراوە (پێویست ناکا ناوی بهێنم) بەقەد دنیایەک زەرورین /زەرورم جیمەیڵەکەی گوگڵ کوردی هەبێت!\nئێ چی بکەین؟ نازانم! تەکنۆلۆجیا خۆی ئەکات؟ نەخێر. گوگڵ خۆی ئەیکات؟ پەتاتەن! ئەی زیاد لە ۳٠٠٠ تەنها خوێندکاری ماستەر و دکتۆرا (تەنها لە بەریتانیاو هەموویان مامۆستای زانکۆ) ئەوان چی ئەکەن؟ دیسان نازانم!\nمن چی بکەم؟ چووم بۆ بەشی http://www.google.com/transconsole/giyl/chooseProjectی گوگڵ وتم بزانم جی مەیڵ لە کوێیە، هیچم دەست نەکەوت. خێرخوازێک پێمان بڵێ لە کوێ خەریکی ئەویش بین با من بیکەم بە پرۆژەی ئەو دامەزراوەی خۆمان، شوکور وا یەکەم کارمەندمان دەست بەکار بوو.\nدوبارە پیرۆزە لە کورد [http://kurditgroup.org/front/authors]\nپیرۆزە لە هەمووان !\nکاک بەردەقانی خۆی و برادەرانیش باسی کێشە و پێشهاتە سەرەکییەکانیان کردووە ،وەکو خۆم بەتەواوی لەگەڵ هەموو بۆچوون و پێشنیارەکانم. یارمەتی / پەیوەندی لەگەڵ دەزگا میرییەکان بە تایبەت (فەرمانگەی تەکنەلۆژیای زانیاری) وەکو کارای یاریدەرەری لێ دێت ،واتا پرۆژە و کارەکان خێراتر دەکات. ئەوان ئارەزووی خۆیانە چۆنن، ئەوەی لێرە گرنگە زیاتر پشتگیرییە بە فەرمی وەکو هەر دەزگا / ڕێکخراو / کۆمپانییەکانی تر.\nئیتر کاتی ئەوە هاتووە کوردئایتیگرووپ بەجۆرێکی لێ بێت ،کۆمەڵێ گەنج لە زانکۆ لەژێر چەتری کوردئایتیگرووپ چەند بیرۆکەیەکی پایەدار ئاڵوگۆڕبکەن و ئەفسانەیەک دروستبکەن. لە ڕووی بیرمەندی و لێکدانەوەوە هیچمان کەمتر نییە لەو مرۆڤانەی کە جێ دەستی بیرۆکەکانیان و کارەکانیان بەسەر شاشەی هەموو لاپتۆپێک و بەناو هەموو سیستەمێک و لە هەموو کەلێنێکی ئینتەرنێت و ...هتد هەیە.\nبیرۆکە > گرووپ > نەخشە > پرۆژە > بەرهەم !\nبەروارێکی پیرۆزیشە :)\nلە هەموومان پیرۆزە بە دڵی خۆش و هیودارم تەمەنی کورد ئایتیگرووپ درێژ و پڕ نێوەڕۆک بێ.\nبەردەگیان زۆر کۆسپت هوروژاندووە، پەنجەت لەسەر زۆر خاڵ داناوە کە وەک شدەمار بۆ ئێمەی کورد گرینگن.\nبە تەواوی لەگەڵ بۆچوونەکانی بەردەقانی و میری بەڕێز بەتایبەتی دام.\nکاکە زەندیش کە تازە هاتووەتەوە و ئەو سیستمەی بە چاوی خۆی دیوە زۆر برینین بەژانمی کولاندەوە. لەسەر بانک لە کوردستاندا کە هێشتا کەرەستەی دیجیتاڵی بە خۆوە نەدیوە من بیرەوەیی زۆر تاڵم هەیە، هەولێر ئەو کات ٨٠٠ مەزگەوتی چەندین میلیۆنی لێ دروست کرابوو، ١ بانک ئوتوماتی تێدا بوو، بە پێچەوانەی هەموو دونیا کە لە دەرەوە دادەنرێ بۆ ئەوە خەڵکی بەکاری بێنێ، ئەوان لە نێو بانکەکەدا دایاننابوو! هەر جارە ١٠٠ دولار زیاتری نەدەدا، بۆ هەر ١٠٠ دولاریش ٦ دولاری دەبرد. من مەجبوور بووم ١٠٠٠ دولار بۆ بلیتی تەنیا یەک سەر هاتنەوەم دەربێنم. ئیتر بۆ خۆتان حیسابی بکەن. لەوە دەچێ ئێستا ٣ مانک ئوتومات لەو شارەدا هەبێ، ئەویش لەوە دەچێ بانکی تورکیە داینابێ!\nلە فڕۆکەخانە دووبەهار گەڕامەوە یەک جار دەبوو مۆری ئیدارە ئیقامە بەسەر پاسەکەوەمە هەبێ، نەبوو کەس نەیزانیبوو، سێهەمین بەهار لە گەڕانەوەدا دەڵێن بۆ مۆر و کاغەزی ئیدارەی ئیقامەت نیە! ئەی پار و پێرارەکە لێرەوە نەهاتووم، ئەوە نیە بۆ خۆتان مۆرتان کردووە؟! دەی ئەو جارەکانیش بە بێ ئیقامە رۆیشتووی وا نابێ، دەبێ بگەڕێیتەوە دواوە! بە هەراوهوریا و پاڕانەوە، بەریاندام، بێمەوە! ئێستاش لەوێ بە وێبکامرا وێنە لە مسافرەکان دەگرن و رەنگە لە بەر جێگای کەمی بۆ پاراستنی ئەو هەموو دیجیتاڵە دوای ماوەیەک بسڕێنەوە، دەنا من ئەوە بۆ ٦ ساڵە دەچێ هەموو نەورۆزان دەگەڕێمەوە هەموو جار وێبکامیرایەک دەنێن بە دەمووچاومەوە!\nلە یەکێک لە پێشکەوتورین و رۆشنبیرترین بنکەکانی ئەو شارەدا لە نێو فایلی قەبە قەبەدا دەگەڕان بە شوێن پێناسە و بەڵگەنامە و وێنەی مندا! باوەڕ بکەن کلاسۆری گەورە گەورەی کۆنیان دەهێنا، دەتوت ٣٠ ساڵە پێش لە ئیستایە. سەیر ئەوە بوو کە هەر کارمەندێکیش کومپیۆتەریکی لەسەر مێزەکەی دانابوو!\nئەمانە هەمووی نیشانەی نەبوونی سیستمێکی دیجیتاڵە باشە، ئایا داتابەسێکی یان راژەکارێک کە بتوانی ناوی ئەندامان و بەڕێوەبەرانی گرووپێک هەرچەند گەورەش بێ کارێکی ئەونە گرانە کە بە حکومەتێک نەکرێ!\nتەنیا ئێمەی کورد فەرهەنگ و داتابەیسمان لەسەر ئاژەڵ و گوڵ و گیا و ئەو هەموو سامانە سرووشتیانە نیە کە لە کوردستاندا دەڕوێن! هەموو گەلانی تر تەنیا لە سەر کارگ و پەنیر دەیان و بگرە نزیک ١٠٠ کتێبیان هەیە، ئەونەش هەموو تاکوو ئێستا یان کراونەتە دیجیتاڵ یان بەرە بەرە خەریکە دەکرێن بە دیجیتاڵ.\nلە مێدیاکانی وڵاتی سویددا چەندین ساڵە دەستیان بە دیجتاڵە کردنی ئارشیڤێکی گەورە کردووە کە میلیۆنها بەرهەمی تۆمار کراوەی لەسەر قەوانە و کاستی ریکۆردر و باندە کۆنەکان تێدایە، ئەمانەش هەمووی کارگێڕی بۆ تەرخان کراوە و شەو و رۆژ کاریان لەسەر دەکرێ.\nئەگەر لەم پێوەندییەدا و لەسەر تەوەزل بارهێنان و تەمەڵ بارهێنان و پاسیف کردنی ئەو هەموو مرۆڤە لە کوردستان بدوێم کتێبێک هەڵدەگرێ، بەڵام کورد وتەنی هەموو وەک تفێکی سەربەرەوژوورە و دەگەڕێتەوە بۆ نێو چاوانی خۆم. هەر بۆیە بە دیجیتاڵە کردنی هەموو کەرەستەیەک هەرچەندە بچووکیش بە ئەرکێکی مرۆڤی و نیشتمانپەروەرانە دەزانم لە لایەن هەرکەسەوە بێ. سپاسی ئێوەش دەکەم کە لە بیر و پرۆژەی ئەوتۆدان.\nپیرۆز بێت لە هەمووان\n-----1548721.jpg 32.7 ک.ب.\n12 / Aras\nئەم یادە لە هەموو ئەندامان و کوردستانییەک پیرۆز بێت.\nپیرۆزە ، کاک قەزوان ئەو وێنەیە زۆر جوان چاککراوە بژیت . :D\n14 / Karzan79\nپیرۆزه، جێگەی ڕیزلێنانن کاتێك بچووکترین هەواڵ و کۆششتان داوە بۆ ئەم مێلەتە بێکەسە\nباوەڕ بکەن لە میلەتی کرد بێکەس تر نیە لەم سەر گۆی زەوییە.......//\nتکایە چاوەڕێ ئەوحوکمەتە مەکەن سوپاستان بکات، ئێستا ئەگەر بۆ هەڵبژاردن لۆگیەکیان بۆ دابنێن لەهەموو کەناڵەکانیان باسی ئەگەن ئەوانە بەرژەوەندی پەرستن\n15 / توانا\nپیرۆزبێت لە هەموو بەڕێوبەران و ئەندامان و میوانان تەنیا ڕێزو خۆشەویستیم هەیە بۆ بەڕێوبەرانی ئەم گروپە جوانە هیوای تەمەن درێژی و پڕۆژەی جوانتان لێ دەخوازم .\nیادی 11 ساڵە لە هەموو لایەک پیرۆز .\n17 / Jargo\nدەستان خۆش بە هیوای گەیشتن بە لوتەکەی کاری جوان\nهەمیشە سەردانی وێبەکان دەکەین، بەڵام تەنیا کوردئایتیگروپ وەک ماڵی خۆمان دەزانین، بە هیوام ڕۆژێک بێتوو ئێمەش بگەین بەو ئاستە بتوانین لە گروپە خزمەت بکەین.\nهەر سەرکەوتوو سەرفراز بن\n18 / Hamid\nسپاست دەکەین جەرگۆ گیان، تۆ ئێستاش دەتوانی لەم گرووپەدا هاوکار و یاریدەدەر بی. هەر بژیت.


پۆدکاستی چاوگ on Apple Podcasts\nپۆدکاستی چاوگ Chawg Podcast\nMaté چییه؟ 3:17\nمایکرۆسۆفت ئالیکاری بەردەم ARM 8:16\nلە پستۆنەوە بۆ پاتری لە ترومبێل. 15:22\nچ جۆرە لاپتۆپێک بۆ خوێندکاری/قوتابی بەشی پرۆگرامسازی باشه؟ 27:50\nدەڵێن کۆمپیوتەر لەسەر بنەمای بەیسکە، بەیسک چییە؟ 37:09\nشاشەکان چی گرنگییەکی هەیە و چەندی ڕاستە ئەو ناوبانگانە؟ 38:47\nلەسەر تونئین، کە یەکێک لە گەورەترین سەنتەر و بۆدکاستی جیهانییە:\n#ChawgPodcast #chawg #پۆدکاست #چاوگ #فیزیا #مێتافیزیک #چاوگ #پۆدکاست\nبەکارهێنانی چارەسەری ARM لەسەر بەرهەمەکانی ئەپڵ. 3:01\nکۆمەڵێک پرسیار و لێکدانەوە بۆ ئەم هەنگاوە زەبەلاحەی ئەپڵ.\nدروستکرنی سوپەرکۆمپەوتەر لە لایان ژاپۆن. 38:47\nپڕۆژەی ڤەژین بوکس چییە؟ کار و چالاکییەکانیان چین؟ 40:39\nفەرهەنگەکانی ڤەژین. 43:08\nئامێری چاپکرندن بە چ گۆڕانێکدا ڕۆیشتووە؟ (ئامێری HP Laser 107a\nبە نموونە. 56:36\nسوپەرکۆمپەوتەر لە لایان ژاپۆن.\nئامێری HP Laser 107a\n#ChawgPodcast #chawg #پۆدکاست #چاوگ #ئایتی ##چاوگ #پۆدکاست\n- كڵاود (cloud) چییه و بۆچی به‌كاردێت؟ (4:41)\ntapy c چییه و بۆچی به‌كاردێت؟ جۆره‌كانی چین؟ (26:32)\n(spotify) له‌كوردستان كارده‌كات؟ - باشترین به‌رنامه‌كانی پۆدكاست چین؟ (33:24)\nئوبونتو دەیەوێت snap store بکاتە سەرچاوەی گورزەکانی بۆ ڕاژە و ڕوومێز.\nدوای پاینبووک و پرۆ، پاینفۆن. ئەنجا ئینجا پاین تاب تەنها بە ٩٩ دۆلار. (به‌سته‌ر)\nڕازپبێری پای بە ٨ گێگا بیرگەوە. (به‌سته‌ر)\nدەرکەوتنی پلەیستیشنی ٥. (به‌سته‌ر)\nوەڵامدانەوەی چەند پرسیارێکی گوێگران.\n* گەڕانەوەی شاری میونیخ بۆ لینوکس جارێکی تر میونشن دیسانەوە دەیەوێت بڕواتەوە سەر لینوکس، ئەمجارە یەکجارییە و هامبۆرگیش لەگەڵیەتی.\n* ئایا ئەوروپا دەتوانێت خۆی ڕزگار بکات لە مایکرۆسۆفت‌و گوگڵ؟\n* کۆمپانیای گرافیکا زانیاری زیاتر بڵاودەکاتەوە لە بارەی داخستنی پەیجە کوردیـیەکانی سەر فەیسبوک. پاش ئەوەی کۆمپانیای فەیسبوک ڕایگەیاند سەدان پەیج و ئەکاونتی ساختەی داخستووە کە سەرچاوەکانیان هەرێمی کوردستان بووە، کۆمپانیای گرافیکای بن\nدابەشکردنی galliumos * بۆ ئامێرەکانی گووگڵ کرۆم و کرۆم بەیسد، زۆر سووکەڵە و بەتوانایە\n* بوون/وجود و نەبوون/عدم پێناسەکەی لە زانستدا چۆنە و بەچی دەوترێت؟\n* ئێمە بەو زانستە و ڕاهێنانەی بەردەستمانە لە ئێستادا، دەتوانین بیسەلمێنین خودایەک هەیە، یاخود بە پێچەوانەوە بڵێین نییە\n* زانست چۆن لەسەر کۆی ئەو باسانە دەڕوانێت و پێناسە و بڕیاری کۆتایی هەمیشەییە یاخود کاتی؟\n© Chawg Podcast


بەرهەم ساڵح دەچێتە سەری رەش؟\nوردەکاری هەوڵەکانی نێچیرڤان بارزانی بۆ نزیککردنەوەی بەرهەم ساڵح و مەسعود بارزانی\nلەگەرمەی ململانێكانی پارتی دیموكرات‌و یەكێتی نیشتمانی لەسەر پۆستی سەرۆك كۆماری عێراق، مەسعود بارزانی سەرۆكی پارتی لای چەند كەسێكی نزیكی دەڵێت: دەبێت بەرهەم ساڵح سواری سەیارەیەك بكەم‌و بینێرمەوە بۆ لای عەلی باپیر تا دڵنەوایی بكات.\nئەم قسەی مەسعود بارزانی ئاماژەیەك بووە بۆ ئەوەی، كە نابێت جارێكی تر بەرهەم ساڵح پۆستی سەرۆك كۆمار وەربگرێتەوەو هاوتای دەكەمەوە لەگەڵ سەرۆك حیزبێك، كە تەنیا یەك كورسی پەرلەمانی هەیە.\nهەرچەندە مێژووی ئەو قسەیە كۆنەو دەگەرێتەوە بۆ گەرمەی ململانێكانی پارتی‌و یەكێتی لەسەر پۆستی سەرۆك كۆمارو ئێستا ململانێی ئەو دوو حیزبە لەسەر ئەو پۆستە كەمبووەتەوەو ئەگەری رێككەوتنیان هەیە، بەڵام نابێت ئەوەش لە یاد بكەین، كە بارزانی بەوە ناسراوە قسەیەكی كرد، دەیباتە سەر.\nئێستا گرنگە وەڵامی ئەو پرسیارانە بدەینەوە، كە ئایا بارزانی پاشەكشە دەكات لەو هەڵوێستەی كە چەندین جار جەختیلێكردووەتوە، وەی رێگە نادات بەرهەم ساڵح پۆستی سەرۆك كۆمار وەربگرێتەوە.\nئایا هەوڵە نوێیەكەی نێچیرڤان بارزانی سەرۆكی هەرێمی كوردستان بۆ رازیكردنی بارزانی بە مانەوەی بەرهەم ساڵح سەردەگرێت، ئایا یەكێتی هەر سوور دەبێت لەسەر وەرگرتنی پۆستی سەرۆك كۆمارو دانانەوەی بەرهەم ساڵح؟\nسەرەتا با لەو زانیارییانەوە دەستپێبكەین، كە باس لەوە دەكەن، نێچیرڤان بارزانی دەستی بەهەوڵێك كردووە، بۆ ئەوەی بارزانی رازی بكات بە مانەوەی بەرهەم ساڵح لە پۆستی سەرۆك كۆمار، بەڵام بەو مەرجەی بەرهەم ساڵح داوای كۆبوونەوە لەبارزانی بكات‌و بچێتە سەری رەش.\nزانیارییەكان باس لەوەش دەكەن، بەرهەم ساڵح تائێستا یەكلانەبووەتەوە، پێشنیازەكەی نێچیرڤان بارزانی قبووڵ بكات‌و بۆ ئەو بابەتەش پرسی بە بافڵ تاڵەبانی سەرۆكی یەكێتی كردووە، ناوبراویش خۆی سەرپشك كردووە، لەوەی چ بڕیارێك دەدات.\nجگە لەم هەوڵەی نێچیرڤان بارزانی چەند رۆژێكە هەوڵەكانی شاندی پارتی‌و یەكێتی دەستیپێكردووەتەوە، بۆ ئەوەی گفتوگۆ لەسەر كێشەكانی نێوانیان بكەن، بەتایبەتی پرسی كاندیدی سەرۆك كۆمارو رێككەوتن لەسەر كاندیدێكی هاوبەش بۆ ئەو پۆستە.\nبەپێی زانیارییەكانی بوار، یەكێتی لەلایەن هاوپەیمانی چوارچێوەی هەماهەنگی گڵۆپی سەوزی بۆ هەڵكراوە، تا لەسەر پۆستی سەرۆك كۆمار رێككەوتن بكەن، ئەوەش بەهۆی ئەوەی ئەو لایەنانە پێیانوایە، رێككەوتنی پارتی‌و یەكێتی دەرگایەك دەبێت بۆ تێپەڕاندنی دۆخی چەقبەستوویی عێراق.\nهەر بەپێی زانیارییەكان، لە ئەنجامی رازیبوونی لایەنەكانی چوارچێوەی هەماهەنگی، چەند رۆژی داهاتوو یەكێتی كۆبوونەوەكانی لەگەڵ پارتی چڕ دەكاتەوەو كۆبوونەوەی رۆژی شەممەی نێوان بافڵ تاڵەبانی‌و مەسرور بارزانی سەرۆكی حكومەتیش لە چوارچێوەی ئەو هەوڵەدا بووە.\nزانیارییەكان باس لەوەش دەكەن، پارتی‌و یەكێتی هەردوولا رازی بوون بەوەی نەرمی لەسەر پۆستی سەرۆك كۆمارو ئەو كێشانەی تریش بەرانبەر یەك بنوێنن، تا بگەنە رێككەوتن‌و كۆتایی بەو قەیرانە بهێنن، ماوەیەكە لەنێوانیان دروست بووە.\nماوەتەوە ئەوەی چەند رۆژی داهاتوو یەكلاكەرەوە دەبێت، چ بۆ رێككەوتنی پارتی‌و یەكێتی لەسەر پۆستی سەرۆك كۆمارو چەند پرسێكی تر، چ بۆ بابەتی مانەوەی بەرهەم ساڵح لە پۆستی سەرۆك كۆمار، كە رەنگە تەنیا بەچوونی بۆ سەری رەش‌و كۆبوونەوەی لەگەڵ بارزانی هەموو شتێك لە بەرژەوەندی ئەو كۆتایی بێت.


جێگری وەزیری دەرەوەی ڕوسیا: دەبێت كورد یەكڕیز بن – تۆڕی میدیایی خەڵک\nجێگری وەزیری دەرەوەی ڕوسیا ڕایگەیاند، پێویستە چارەسەرێكی سیاسی بۆ ڕەوشی سووریا بدۆزرێتەوە.\nمیخائیل بۆگدانۆڤ لە لێدوانێكدا ڕایگەیاند، پشتیوانی مافی كورد دەكەین لەسووریا، دەبێت كورد یەكڕیز بن.\nڕاشیگەیاند هەڕەشە لە هیچ لایەنێك ناكەین، پێویستە ڕەوشی سووریا چارەسەرێكی سیاسی بۆ بدۆزرێتەوە.\nدوێنێ جێگری وەزیری دەرەوەی ڕوسیا گەیشتە هەرێمی كوردستان و لەگەڵ گەورە بەرپرسانی هەرێمی كوردستاندا كۆبووەوە.\nبەهۆی نەبوونی مۆڵەتی تەندروستی، 9 شوێن داخران


بەرزکردنەوەی داواکاری هاوڵاتیان تایبەت بە درێژکردنەوەی مۆڵەت | حکومەتی هەرێمی کوردستان / سەرۆکایەتی ئەنجومەنی وەزیران\nبۆ هەموو هاوڵاتیانە بەبێ جیاوازی.\nبۆ درێژکردنەوەی مۆڵەتی ئەو فەرمانبەرانەی کە مۆڵەتی پێشوویان تەواو دەبێت، وە لە دەرەوە ژیان بەسەر دەبەن و لەبەر هۆکاری تەندروستی یان نەبوونی پاسپۆرت ناتوانن سەردانی کوردستان بکەن.\n١. دەبێت هاوڵاتی داواکاری پێشکەش بکات.\n٢. پێشکەشکردنی ناسنامەیەکى عێراقی تایبەت بە خۆی.\n٣. پێشکەشکردنی راپۆڕتی پزیشکی یان نامەی وەزارەتی ناوخۆی وڵاتی میواندار کە ئەو کەسە پاسەپۆڕتی نیە و چاوەڕێی دەرچوونی پاسپۆرتەکەیەتی.\n١.هاوڵاتی پێویستی بە پێشکەشکردنی داواکاریەك هەیە کە تیایدا خۆی دەناسێنێت، کە لە چ فەرمانگەیەکی حکومەت فەرمانبەر بووە.\n٢.نووسراوی مۆڵەتی پێشووی (تاکو بزانین مۆڵەتەکەی تەواو بووە یان نا).\n٣.بەڵگەنامەی تایبەت(ڕاپۆرتی پزیشک) بۆ دەست نیشانکردنی هۆکارى نەتوانینی سەفەرکردنی بۆ کوردستان.\n٤.دیاریکردنی ماوەى درێژکردنەوەى مۆڵەتەکەى ( بۆ زانینی ماوەی مۆڵەتەکە ).\n٥.واژۆکردنی داواکاریەکە لەگەڵ نووسینی ناوو ژمارەی تەلەفۆن(بۆ پەیوەندی کردن بە خزمەت خواز ).\n٦.ناسنامەیەکى داواکار(بۆ دڵنیا بوون لە ڕاستی کەسەکە ).\nبەڵێ، لە دوای ئەوەی فەرمانبەری بەرپرس تەواوی بەڵگەنامەکان وەردەگرێت و نوسراوی فەرمی ئامادە دەکات، نوێنەری حکومەت واژووی دەکات.\nهیچ تێچوویەکی نیە و بێ بەرامبەرە.\nیەکەم هەنگاو هاوڵاتی سەردانى نوێنەرایەتی دەکات و داواکاریەکەی لەگەڵ بەڵگەنامەکان\nدوایین هەنگاو ، نووسراو ئامادە دەکرێت و بە پۆستی ئەلیکترۆنی دەنێردرێت بۆ فەرمانگەى پەیوەندیەکانى دەرەوە.\nبە دوو هەنگاو :\nهەنگاوی یەکەم ، کارمەندی ڕێپێدراو هەموو بەڵگە نامەکان لە داواکار یان خزمەت خواز وەردەگرێت و وردبینی بۆ دەکات و ئینجا نوسراو بۆ هەمان مەبەست ئامادە دەکات .\nهەنگاوی دووەم ،نوێنەری حکومەتی هەرێم واژوو و مۆری دەکات.\nئینجا نوێنەرایەتی بە ئیمەیڵ نوسراوەکە ئاڕاستەی فەرمانگەی پەیوەندیەکانی دەرەوە دەکات. ئینجا فەرمانگە نوسراوی نوێنەرایەتی ئاڕاستەی لایەنی پەیوەندار لە حکومەتی هەرێم دەکات و لە دووای وەرگرتنی وەڵامی نوسراوەکە لە لایەنی پەیوەندار لە حکومەتی هەرێم فەرمانگە بە ئیمەیڵ وەڵامەکە دەنێرێتەوە بۆ نوینەرایەتی حکومەتی هەرێم لە دەرەوە .\nتەنها دوو واژووی پێویستە ئەویش کارمەندى بەرپرس و نوێنەرى حکومەت بۆ بەدەست هێنانى ئەم خزمەتگوزاریە.\n١.ژوورى کارمەندى بەرپرس ،بە مەبەستى کارئاسانى و ئاڕاستەکردنى نووسراو بۆ شوێنى مەبەست .\n٢.ژوورى نوێنەر ،بە مەبەستى مۆر و واژووکردنى نووسراو .\nبۆ مۆڵەت درێژکردنەوە پێویستی بە فۆڕم پڕکردنەوە نیە. وەلە داهاتووشدا پێوستى بە فۆرم پرکردنەوە نیە .


جەمیل بایک: ئەگەر پەکەکە لاواز ببێت زیان بە هەموان دەگات – ته‌ڤگه‌ر\nسەرەکی/دیدار/جەمیل بایک: ئەگەر پەکەکە لاواز ببێت زیان بە هەموان دەگات\nبایک رایگەیاند، دەبێت گەلی کوردستان لە هەموو شوێنێکدا لە دژی هێرشەکانی دەوڵەتی تورک راپەڕن و وتی، “با هەموان ئەوە بزانن، پەکەکە لە دژی مەترسییەکی زۆر گەورەی سەر گەلێک بەرەنگاری دەکات. ئەگەر پەکەکە لاواز ببێت هەموان زیانیان پێدەگات و گەلی کورد پاکتاو دەکرێت”.\nجەمیل بایک هاوسەرۆکی دەستەى بەڕێوەبەری کۆما جڤاکێن کوردستان (کەجەکە) بەشداریی بەرنامەى تایبەتی ستێرک تیڤی بوو. لە بەشی یەکەمی بەرنامەکەدا جەمیل بایک باسی ئەم بابەتانەى کرد، شەهیدانی مانگی ئایار، گۆشەگیریی سەر ئیمراڵی، هێرشە داگیرکەرییەکانی دەوڵەتی تورک بۆ سەر زاپ، مەتینا، ئاڤاشین و بەرخودانی گەریلاکان. هەروەها بانگەوازی بۆ هێزە دیموکراسییەکان، گەلی کورد و دۆستانی هەبوو، کە خاوەنداری لەو بەرخودانە بکەن. بەشی یەکەمی چاوپێکەوتنەکە بەمشێوەیەی خوارەوەیە:\n– گۆشەگیریی سەر عەبدوڵا ئۆجالان رێبەری گەلی کورد بەردەوامیی هەیە. رێبەری گەلی کورد لە دوایین وتەکانیدا لە پەیوەندییە تەلەفونییەکەدا هەڵوێستێکی نیشاندا و وتی، “بەم شێوەیە نابێت، مەترسییە. دەبێت من چاوم بە پارێزەرەکانم بکەوێت”. هەڵوێستى خۆی بەو شێوەیە خستەڕوو. دەبێت چۆن لەو هەڵوێستە تێبگەین؟\nسیاسەتی پاکتاوکردن لە دژی گەلی کورد بەڕێوەدەبرێت. ئەگەر لەسەر رێبەر ئاپۆ گۆشەگیری بەڕێوەدەبرێت و پێداگری لەسەر ئەو گۆشەگیرییە دەکەن، هۆکارەکەی بۆ ئەو سیاسەتە دەگەڕێتەوە کە لە دژی گەلی کورد بەڕێوەی دەبەن. لەبەر ئەوەى رێبەر ئاپۆ تەنها نوێنەرایەتیی کەسی خۆی ناکات، بەڵکو نوێنەرایەتیی گەلێک و لەوەش زیاتر نوێنەرایەتی گەلان، نوێنەرایەتی مرۆڤایەتی، تێکۆشانی ئازادی و دیموکراسی دەکات. سیستمی مۆدێڕنیتەى کاپیتالیستی لە دژی تێکۆشانی گەلان، ئازادی و دیموکراسی دەوەستێتەوە. دەوڵەتی فاشیست و داگیرکەر و پاکتاوکەری تورک لە دژی گەلی کورد و گەلان دەوەستێتەوە. رێبەر ئاپۆ تەنها رێبەرایەتی بۆ گەلی کورد ناکات، بەڵکو رێبەرایەتی بۆ هەموو گەلان دەکات. بۆیە لە دژی رێبەر ئاپۆ و لە دژی گەلی کورد سیاسەتی پاکتاوکردن بەڕێوەدەچێت. ئەو گۆشەگیری و سیاسەتە، کە بەسەر گەلدا دەسەپێنرێت، پێکەوە بەڕێوەدەبرێت. هەموو ئەوانە بەشەکانی ئەو سیاسەتەن، کە بەڕێوەى دەبەن. تاوەکو لە عەقڵییەتی دەوڵەتى تورکدا گۆڕانکاری لەبارەی ئەو سیاسەتە پاکتاوکارانەیەوە دروست نەبێت، گەلی کورد وەک گەلێک قبوڵ نەکات، مافەکانی قبوڵ نەکات، ئەوا ئەو سیاسەتە هەر بەردەوامیی دەبێت. هەم لەسەر رێبەر ئاپۆ، هەم لەسەر گەریلا و گەلی کورد بەردەوامیی پێدەدەن. رێبەر ئاپۆ، گەلی کورد ئەو سیاسەتە قبوڵ ناکەن، لە دژی ئەو سیاسەتە ساڵەهای ساڵە تێدەکۆشن. لەو تێکۆشاندا قوربانیی زۆر گەورەشیان داوە. هەر ئێستاش قوربانیی گەورە دەدەن و ئەوەش روونە. لەبەر ئەوەى رێبەر ئاپۆ و گەلی کورد ئەو سیاسەتەیان قبوڵ نییە لە دژی ئەو سیاسەتە دەوەستنەوە، دەوڵەتی تورکی پاکتاوکاریش تاوەکو دەچێت لەو سیاسەتەیدا پێداگری دەکات. هەموو توانا و دەرفەتەکانی خۆی لەو چوارچێوەیەدا خستووەتەکار. هەم تێکۆشانی گەلی کورد، هەم دۆستانی کوردی لە دژی ئەو گۆشەگیرییە وەستانەتەوە، کە لە دژی رێبەر ئاپۆ بەڕێوەدەچێت. لەبەر ئەوە دەوڵەتی تورکی پاکتاوکار ناچار بوو هەم گەلی کورد و هەم گەلانی تورکیا، هەم هێزە دیموکراسی و ئازادییەکان لە جیهاندا فریو بدات. بۆ ئەوە چیی کرد؟ بۆ چوار پێنج دەقە پەیوەندیی تەلەفونیی قبوڵ کرد. کاتێک رێبەر ئاپۆ لە تەلەفوندا قسەى دەکرد، پەیوەندییە تەلەفونییەکەیان پچڕاند. رێگایان نەدا رێبەر ئاپۆ قسەکانی بکات، چونکە رێبەر ئاپۆ راستیی ئەوانەی خستەڕوو. ئەوەی لە گەلی کورد گەیاند، کە لەسەر گەلی کورد سیاسەتی پاکتاوکردن بەڕێوەدەچێت. پێویستە هەموو کەس ئەوە بە باشی بزانێت و لێ تێبگات، کەس بە قسەکانی ئەردۆغان و بە قسەکانی هەندێک کەس بڕوا ناکات، با خۆیان فریو نەدەن. سیاسەتێک، کە زۆر مەترسیدارە لەسەر رێبەر ئاپۆ و لەسەر گەلی کورد بەڕێوە دەچێت. ئەوەی تێگەیاندین، چونکا ئەوەى تێگەیاندین و راستیی ئەوانی خستەڕوو، ئەو فریوکارییەی پووچ کردەوە، کە خواستیان هەموانی پێ فریو بدەن، لەبەر ئەوە دوای ٤ بۆ ٥ خولەک پەیوەندییە تەلەفونییەکەیان یچڕاند. ئەوە راستییەکەیە. یانی پێویستە گەلەکەمان و دۆستەکانمان و هەموو کەس ئەوە بزانێت، کە ٢٣ ساڵە لەسەر رێبەر ئاپۆ ئەشکەنجەیەکی گەورە بەڕێوەدەچێت. ئەو ئەشکەنجەیە هەموو رۆژێک، هەموو خولەکێک و هەموو چرکەیەک بەڕێوەدەچێت. شەڕێکی دەروونی و تایبەت لە دژی رێبەر ئاپۆ بەڕێوەدەبەن. رێبەر ئاپۆ هەر چۆن لە دەرەوە خزمەتی بە گەلی کورد، گەلان و مرۆڤایەتی دەکرد، هەروەها لە زیندانیشدا لەسەر ئەو بنەمایە بەردەوامی بە خزمەتی خۆی دەدات و سەر بۆ ئەوان دانانەوێنێت. ئەوان دەیانەوێت رێبەر ئاپۆ دەست لە گەلی کورد، دەستکەوتەکانی گەلی کورد، دەست لە مرۆڤایەتی هەڵبگرێت و رادەستی ئەوان بێت. رێبەر ئاپۆ چۆن لە دەرەوە لە دژیان وەستایەوە، لە ناوەوەش لە زیندانی ئیمراڵیش سەری بۆ دانەنەواندن و لە دژیان وەستایەوە و بەرەنگاری و بەرخودان دەکات. رێگا نادات ئەو سیاسەتە لەسەر گەلی کورد، کە لە کەسایەتیی گەلی کورددا لە دژی مرۆڤایەتی بەڕێوەدەچێت، بە ئەنجام بگات. لەبەر ئەوەش بە هەستی تۆڵەکردنەوە بەسەر رێبەر ئاپۆدا دەڕۆن، بۆیە بەو شێوەیە لە سیاسەتی گۆشەگیری و لە سیاسەتی ئەشکەنجەدا پێداگری دەکەن. بۆیە هەموو مرۆڤێک، کە خاوەنی شەرەف و ویژدان بێت، ئازادی و دیموکراسی لە ئامانجیدا بێت، پێویستە ئەو راستییە ببینێت. بۆیە خۆی بە قەرزداری رێبەر ئاپۆ بزانێت و قەرزەکەى خۆی پێ بداتەوە. دەبێت راستیی رێبەر ئاپۆ، هەڵوێست و بەرەنگاریی لە ئیمراڵی بۆ خۆیان بکەنە بناغە و بە خۆیاندا بچنەوە و ئەوە لەبەرچاو بگرن. بۆ رێبەر ئاپۆ و لە کەسایەیتی رێبەر ئاپۆدا بۆ تێکۆشانی ئازادی و دیموکراسی دەبێت ئەرک و بەرپرسیاریی خۆیان پێکبهێنن. کەی خۆیان لەو چوارچێوەیەدا بینییەوە و کاریان بۆ کرد، لە ئەرکی خۆیان تێگەیشتن و بەئەرکی خۆیان هەستان و تێکۆشانیان گەورە کرد، ئەو کاتە ئەو سیاسەتی سەر رێبەر ئاپۆ، گەلی کورد و لە کەسایەتیی ئەواندا، کە لەسەر گەلان بەڕێوەدەچێت کۆتایی پێ دێت. ئەگەر وا نەبێت، ئەوا ئەو سیاسەتە قوڵتر دەبێتەوە و پاکتاوکردن و سڕینەوەى گەلی کورد بەردەام دەبێت.\n– لە کادێرانی پێشەنگی پەکەکە تاوەکو رێبەرانی تێکۆشانی شۆڕشگێڕیی تورکیا وەک دەنیز گەزمیش، ئیبراهیم کایپاک کایا، تاوەکو کۆمەڵکوژییەکەى دێرسیم، دەیان هەزار شەهید لە مانگی ئایاردا شەهید بوون. ئێوە دەتانەوێت بە بۆنەى مانگی ئایارەوە چی بڵێن؟\n١٨ی ئایار رۆژی شەهیدانە. مانگی ئایار مانگی شەهیدانە. بزووتنەوەکەمان ئەوەی لە کۆنگرەى خۆیدا پەسەند کردووە. لەسەر ئەو بنەمایە هەموو ساڵێک ئێمە هەم یادی مانگی شەهیدان و هەم یادی رۆژی شەهیدان دەکەینەوە. هەموو کات لەسەر ئەو بنەمایە خۆمان لەبەرچا دەگرین و خۆمان دروست دەکەین و درێژە بە تێکۆشان دەدەین. بۆ ئەو رۆژە و ئەو مانگەمان پەسەند کرد؟ بۆ ئێمە رۆژێکی تر، یان مانگێکی ترمان قبوڵ نەکرد؟ ئەوە هۆکاری هەیە. ئەگەر ئێمە ١٨ی ئایارمان کرد بە رۆژی شەهیدان هۆکارەکەى ئەوەیە، کە لەو رۆژەدا شەهیدی گەورە هەیە. نەک تەنها لە کوردستان، بەڵکو لە تورکیاش، چونکە لە ١٨ی ئایاردا هەم هەڤاڵ حەقی قەرار شەهید بووە و هەم ئیبراهیم کایپاک کایا شەهید بووە. یەکێکیان نوێنەرایەتیی گەلی کوردستان دەکات و یەکێکی تریان نوێنەرایەتی گەلانی تورکیا دەکات. لەبەر ئەوەیە ئەو رۆژەمان کرد بە رۆژی شەهیدان. لە مانگی ئایاریشدا ژمارەیەکی زۆر شۆڕشگێڕی گەورە هەم لە کوردستان و هەم لە تورکیا شەهید بوون. هەم ژمارەیان زۆرە و هەمیش ئەو شەهیدانەى لە مانگی ئایاردا شەهیدبوون زۆر شەهیدی گەورەن. راستە هەموو شەهیدان شەهیدی ئازادی و دیموکراسین و لە نێوان شەهیداندا هەرگیز جیاوازی ناکەین و نابینین، بەڵام هەندێک شەهید هەن، کە نوێنەرایەتی سەردەمێک و قۆناغێک دەکەن. سەردەمێک دادەخەن و سەردەمێک دەکەنەوە، بۆیە دەبێت مرۆڤ لەو شەهیدانە باشتر تێبگات، چونکە جێگەیان لە تێکۆشان و مێژوودا شوێنێکی تایبەتە. ئەو شەهیدانەى کە سەردەمێ نوێیان کردووەتەوە شەهیدانی سەردەمە مێژووییەکان و بەو شێوەیە ناویان لە مێژوودا تۆمار کراوە. ئەوەش بە زۆری لە مانگی ئایاردا روویداوە. ئەگەر مانگی ئایارمان وەک مانگی شەهیدان پەسەند کردووە، هۆکارەکەى بۆ ئەوە دەگەڕێتەوە. لەبەر ئەوەى لەم مانگەدا شڕشگێڕانی گەورەی تورکیا دەنیز گەزمیش، حوسێن ئینان، یوسف ئاسلان، ئیبراهیم کایپاک کایا، سینان جەمگیل و هەڤاڵەکانی شەهید بوون. ئەوانە رێبەرایەتیی گەلانی تورکیا دەکەن. تەنها تێکۆشانەکەیان بۆ گەلانی تورکیا نییە، بەڵکو بۆ ئازادیی هەموو گەلان و دیموکراسی گەلانیش تێکۆشاون. دەنیز گەزمیش کاتێک لە سێدارەدرا لەسەر برایەتی گەلانی کورد و تورک و لەسەر خەباتیان دەوەستا. ئەوانە بۆ ئێمە بنەمان. چونکە رێبەر ئاپۆ دەڵێت، ‘ئێمە بەردەوامیی بزووتنەوەى شۆڕشگێڕیی تورکیاین’. کاتێک لە تورکیا رۆڵەکانی تورکیا، پێشەنگەکانیان، کە لەسێدارەدران، کوژران، لە ژێر ئەشکەنجەدا کوژران، کێشەى رێبەرایەتی سەرهەڵدەدات. رێبەر ئاپۆ ئەو بەرپرسیارییەی لە ئەستۆ گرت. رێگای نەدا ئەو بۆشاییە دروست ببێت. رێگای نەدا لە مێژووی بزووتنەوەى شۆڕشگێڕیی سۆسیالیست و ئازادیی دیموکراسیدا پچڕان رووبدات. بۆیە بزووتنەوەى پەکەکە بەردەوامیی بزووتنەوەى تورکیایە. ئەو لە کوردستاندا لە هەلومەرجی نوێ و بە شێوەیەکی نوێ پێشیخست و گەورەی کرد. لە کوردستان بە تێکۆشانی خۆی خاوەنداریی لەو شەهیدە گەورانە کرد. لە کوردستانیش و لە هەر چوار بەشی کوردستاندا ژمارەیەکی زۆر شۆڕشگێڕی گەورە هەن. لە رۆژهەڵاتی کوردستان سولەیمان موعینی، شیرین عەلەم هولی و هەڤاڵەکانی لەسێدارەدارن. لە باشووری کوردستان لەیلا قاسم، لە رۆژئاوای کوردستان لە قەرەچۆغ کۆمەڵکوژییەکی گەورە روویدا، هێرشکرایە سەر شەنگال، لەوێ شۆڕشگێڕانیان شەهید کرد. یانی لە دەرەوەی باکوور لە بەشەکانی تری کوردستانیشدا لەم مانگەدا و لە رۆژەکانی ئەم مانگەدا شۆڕشگێڕانی گەورە، وڵاتپارێزانی گەورە شەهید کراون. ئەوانیش بۆ ئێمە و بۆ پێشخستنی تێکۆشان بناغەیەکی بەهێزن. لەبەر ئەوەى ئێمە بزووتنەوەى شەهیدانین. هێڵی ئێمە هێڵی شەهیدانە، ئامانجی شەهیدان ئامانجی ئێمە. ژیان و تێکۆشانیان ژیان و تێکۆشانی ئێمەیە. ئێمە لەسەر ئەو بنەمایە تێدەکۆشین. لە باکوور محەمەد قەرەسونگور، ئیبراهیم بیلگین و هەورەها ئازاد سیسەر، چەکۆ ئامەد، هۆزان مزگین، قاسم ئەنگین، رەمەزان کاپلان و شەهیدانی سۆما و ژمارەیەکی زۆری تر شەهید هەیە. هەر یەک لەوانەش نوێنەرایەتیی سەردەمێک دەکەن. لە تێکۆشاندا رەنجێکی زۆریان هەیە. هەموو ئەو شەهیدانە بۆ ئێمە ئەو شەهیدانەن، کە دەبنە هۆکاری تێکۆشانمان، کە ئێمە تێکۆشان لەسەر ژیانی ئەوان و لەسەر تێکۆشانەکەى ئەوان پێشدەخەین. بۆ ئەوەیە ئەم مانگەمان کرد بە مانگی شەهیدان. ئێستا بزووتنەوەکەمان بزووتنەوەى شەهیدانە. هێڵی شەهیدان بۆ خۆی دەکاتە بنەما، لەسەر ئەو بنەمایە تێدەکۆشێت. هەر شەهیدێک هۆکارێکە، کە ئێمە رێکخستن و تێکۆشان بەرەو پێش ببەین و گەورەی بکەین. بەوە رێبەر ئاپۆ ئەم بزووتنەوەیە، گەلی کوردستان و مرۆڤایەتیی قازانج کرد. تاوەکو رێبەر ئاپۆ کەسێکی بەو شێوەیە لە راستیی شەهیدان نزیک نەبوایەیەتەوە، شەهیدی نەکردایە بە بنەمای هێڵی تێکۆشان و لەسەر ئەو هێڵە نەڕۆیشتایە، دەستبەرداری نەدەبوو و رێبەر ئاپۆ ئەوەی پێشدەخست. پەکەکە هەر لە سەرەتاوە تاوەکو ئەمڕۆ لەسەر راستیی شەهیدان رۆیشتووە، دەژی و تێدەکۆشێت. ئەگەر پەکەکە بەم ئاستەی ئێستای گەیشتوە، کە ئەمڕۆ بۆ گەلان و بۆ هێزە دیموکراسی و ئازادییەکان بووەتە هیوا و ئومێد، لە پشت ئەوەدا راستیی شەهیدان هەیە. ئەو هێڵەیە، کە شەهیدان پێشیانخستووە. رێبەر ئاپۆ چیی وت؟ وتی، ‘من وتەبێژی شەهیدانم’. یانی من ناهێڵم کەس شەهیدان لە یاد بکات. ناهێڵم کەس بە هەڵە لە شەهیدان نزیک بێتەوە. من شەهیدان بە گەورەی دەژیم و بە گەورەیش ژیانیان لەگەڵ دەکەم. دەبێت هەموو کەس لەسەر ئەو بنەمایە لە شەهیدان نزیک بێتەوە. نابێت بە هەڵە لە شەهیدان نزیک ببنەوە. ئەگەر بە هەڵە نزیک ببنەوە، ئەوا بە هەڵەش لە بە حیزبیبوون، تێکۆشان، گەل و مرۆڤایەتی نزیک دەبنەوە. من هەرگیز ئەوە قبوڵ ناکەم. بۆیە دەبێت هەموو کەس بە راست و دروستی لە شەهیدان نزیک بێتەوە، راست و دروست نزیکبوونەوە و هەڵسوکەوتکردن لەگەڵ شەهیدان، یانی راست و دروست رەفتار و هەڵسوکەوتکردن لە تێکۆشانی شەهیدان و ئامانجەکەی ئەوانی خستووەتە سەر شانی خۆی و بۆی تێدەکۆشێت. شەهید هەرگیز بۆ خۆی شەهید نابێت. بە تەواوەتی بۆ گەلی کورد، بۆ گەلان، بۆ مرۆڤایەتی، بۆ ئامانجەکانیان، بۆ خەونەکانیان بۆ ئازادی و بۆ دیموکراسی شەهید دەبن. ژیانی خۆیان بە تەواوی لەسەر ئەو بنەمایە رێکخستووە. لەسەر ئەو بنەمایە ژیاون و تێکۆشاون و شەهید بوون. هەرگیز بۆ خۆیان نەژیاون، بۆ خۆیان هیچیان نەویستووە، هەموو ژیانی خۆیان خستووەتە خزمەت گەلی کوردستان و گەلان و مرۆڤایەتی. بۆ ئەوە ژیاون، بۆ ئەوە شەهید بوون. بۆیە ئەوەى رێز لە شەهیدان نەگرێت هەرگیز رێز لە کوردستان، گەلان و مرۆڤایەتیش ناگرێت. ئەوەى دەڵێ، من مرۆڤایەتی، گەلان، گەلی کورد بە بنەما دەزانم، بۆ ئازادی تێدەکۆشم، بۆ دیموکراسی تێدەکۆشم، ئەوا دەبێت ئەو شەهیدانە بۆ خۆی بکاتە بنەما. چونکە ئەوانە تێکۆشانی ئازادی و دیموکراسییان پێشخستووە، بەهاکانیان پێشخستووە، ئێمەیان بە ئەمڕۆ گەیاندووە. رۆح و ورەیان داوەتە بەر هەموو کەس، کە چۆن تێکۆشان بکات، کە چی بکات و چۆن تێکۆشانی راست و دروست بەڕێوەببات، ئەوان دەتوانن گەلی کورد سەربخەن، گەلان سەربخەن، ئازادی و دیموکراسی سەربخەن، ئەو رێگایە و ئەو پێوەرانەی، کە بۆ تێکۆشان دیارییان کردووە بۆ هەموو کەسە. ئەگەر بزووتنەوەکەمان بەو هەموو هێرشانە نەتوانراوە تێکبشکێنرێت، هۆکارەکەى ئەوەیە بزووتنەوەى شەهیدان، ژیان و تێکۆشانی شەهیدانی بۆ خۆی کردووەتە بنەما. بۆیە ئەوان ئەنجامیان وەرنەگرتووە. هەر کاتێک خواستیان ئەنجام وەربگرن، گورزیان لێدرا و لاواز بوون. بزووتنەوەش بە شەهیدان گەورە بوو. چونکە شەهیدان هۆکاری ئەوەن، کە مرۆڤ خۆی بە پاکی و بێگەردی بهێڵێتەوە. هەڵە و کەموکوڕیی خۆی ببینێت و خۆی پاک بکاتەوە. لەسەر ئەو بنەمایە خۆی نوێ دەکاتەوە، خۆی پەروە ردە دەکات و خۆی ئامادە دەکات. ئەگەر بزووتنەوەیەک لەسەر ئەو هێڵە تێبکۆشێت ئەو بزووتنەوەیە هەرگیز لاواز نابێت. لە شەهیدان دوور ناکەوێتەوە. لە شەهیدانیش دوور نەکەوتەوە، لە بە حیزبیبوون، تێکۆشان، ژیانی ئازاد، دیموکراسی، گەل و مرۆڤایەتی دوور ناکەوێتەوە. شەهیدان بناغە و کۆنکرێتی پەکەکەن، بناغە و کۆنکرێتی تێکۆشانی ئازادی و دیموکراسین. هێزی پەکەکە هێزی گەلی کورد و لە شەهیدەکانیاندایە. هەموو کەس دەڵێت، ئاخۆ ئەمانە هێز لە کوێ وەردەگرن، کێ هاوکارییان دەکات؟ با من ئەوەتان بە ئاشکرا بۆ روون بکەمەوە. هێزی ئەم بزوتنەوەیە هێزی گەلی کوردستان و هێزی شەهیدەکانێتی. چونکە ئەو شەهیدانە بۆ گەلی کورد بەهایان دروستکردووە، دەیپارێزن و گەورەی دەکەن. گەلی کورد دەکاتە خاوەنی بەهای ئازادی و دیموکراسی. شەهید، کە لە پەکەکە روودەدات، بۆ ئەوەیە گەلی کورد بپارێزن، ئەو سیاسەتە، کە لەسەر گەلی کورد بەڕێوەدەبرێت، واتە سیاسەتی پاکتاوکردن و سڕینەوە پووچ بکەنەوە، تێکۆشانی بۆ ئەوە کردووە، تاوەکو بتوانێت بۆ گەلی کورد ژیانێکی ئازاد بئافرێنێت. بۆ ئەوە ژیاون و بۆ ئەوە شەهید بوون نەک بۆ شتێکی تر. بۆیە تێگەیشتن لە شەهیدان، تێگەیشتنە لەو سیاسەتە، کە لە سەر گەلی کورد بەڕێوەدەبرێت. یانی وەستانەوە لە دژی پاکتاوکردن و لە هەموو هەلومەرجێکدا تێکۆشان بۆ ئازادیی گەلی کورد. ئەوانەى شەهیدان دەکەنە بنەما بەو شێوەیە لە شەهیدان نزیک دەبنەوە. نزیکبوونەوەیەکی جیاوازتر لەوە بەرامبەر بە شەهیدان هەڵەیە و سوکایەتییە. ئەگەر مرۆڤ راست لە شەهیدان نزیک نەبێتەوە، مرۆڤ ناتوانێت بۆ هەبوونی گەلی کورد تێبکۆشێت. مرۆڤ ناتوانێت لە دژی سیاسەتی پاکتاوکردن بوەستێتەوە و گەلی کورد بپارێزێت و بۆ گەلی کورد تێکۆشانی ئازادی و دیموکراسی بەڕێوە ببات و تیایدا سەر بکەوێت. ئێستا هەم گەلانی تورکیا و هەم گەلی کورد ساڵەهای ساڵە تێدەکۆشن، قوربانیی زۆر گەورە دەدەن، شەهیدی زۆر گەورەیان داوە. لێرەدا بەهایەک، کولتورێک، کەسایەتییەک و پێوەرێک و بنەمایەک دروستکراوە. کۆمەڵگەیان لەسەر ئەو بنەمایە ئافراندوە. ئەو تێکۆشانە تێکۆشانێکی زۆر گەورەیە. بەو تێکۆشانە خواستیان تورکیای بە دیموکراتیکراو پێشبخەن. لە کوردستانیش بۆ گەلی کورد ئازادی پێشبخەن. بۆ ئەوەى ئەو تێکۆشانە پێشبخەن ئەو قوربانیانەیان داوە. ئەوانە بە فیڕۆ نەچوون، رەنگە هەندێک بڵێن، ئەمڕۆ لە تورکیا حکومەتێکی فاشیستی هەیە، دیکتاتۆریی فاشیست هەیە و لە دژی شۆڕشگێڕان، سۆسیالیستەکان، دیموکراتەکان، رۆشنبیران، هونەرمەندان، ئەکادیمییەکان، راگەیاندنەکان، لە دژی کوردان و لە دژی گەلانی تورکیا زوڵمێکی گەورە بەڕێوەدەبات، رێگا نادات هەنگاوێک هەڵبگرین، ئەو تێکۆشانە کە پێشتر بەڕێوەچووە، ئەو قوربانیانەى کە دراون کەوتوونەتە مەترسی، لاواز بوون، گەلۆ دەبێت ئەو قوربانیانە بە بێ هۆکار بێت. یانی گومانێک و نیگەرانییەکی لەو شێوەیە، نزیکایەتییەکی لەو شێوەیە هەڵەیە. ئەوانە هەرگیز بە فیڕۆ نەچوون، ئەگەر ئەمڕۆ لە دژی فاشیزم، دیکتاتۆری هەندێک تێکۆشان بەردەوامیی هەیە، هۆکارەکەى پەیوەستبوونە بەو قوربانیانەوە، کە دراون. یانی بەهۆی ئەو شەهیدانەوەیە. ئەوان هێز بە گەلانی تورکیا و گەلی کورد دەبەخشن. بەو هێزە لە دژی فاشیزم لەسەر پێ راوەستاون و بەرخودان دەکەن. بە دڵنیاییەوە بەرخودانیش دەکەن و هەرگیز لاواز نابن. پێویستە هەموو کەسێک بەو شێوەیە لەو راستییە تێبگات. ئەوە هێزێکی گەورەیە. ئەوانەى شەهیدەکانی خۆیان بە بنەما دەگرن، لەسەر ژیان و تێکۆشانیان بژین هەرگیز نادۆڕێن و شکست ناهێنن. دەبێت و رەنگە دژواری و زەحمەتی هەبێت، رەنگە قوربانیدان هەبێت، بەڵام لە ئاکامدا دەرەنجامی گەورە بە دەست دەهێنرێت. ئەوە راستییەکە. ئێستا ئەو شەهیدانە شەهیدی گەلانن، شەهیدی مرۆڤایەتین، شەهیدی سۆسیالیزم، ئازادی و دیموکراسین. ئەو شەهیدانەى لە کوردستان و تورکیا داومانن، کاریگەرییان تەنها لەسەر تورکیا و کوردستان نییە، بەڵکو کاریگەرییەکی گەورەیان لە دەورووبەریش کردووە. بۆ ئەوەش ئەو شەهیدانە لە بیر ناکرێن. ئەگەر دۆزێک گەورە بێت، بۆ ئەو دۆزە تێکۆشان لە سەختی و دژواریدا بەڕێوەدەچێت و ئەوەش بەهای گەورە دەئافرێنێت. ئەوانەى لە سەختی و دژواریدا بۆ ئامانجێکی گەورە تێکۆشان، قوربانییان داوە، بەهایان خوڵقاندووە و هەرگیز لەلایەن گەلان و مرۆڤایەتییەوە زوو بە زوو لە بیر ناچنەوە. ئەگەر ئێمە سەیری مێژووی مرۆڤایەتیش بکەین، ئەوانەى لە مێژووی مرۆڤایەتیدا لە سەختی و دژواریدا بۆ ئامانجێکی گەورە تێکۆشان، قوربانیی گەورەیانداوە، هەرگیز مرۆڤایەتی لە یادیان ناکات. هێشتا مرۆڤایەتی خۆی بەوان دەناسێنێت و پێناسە دەکات. ئێستا لە تورکیاش گەلان تورکیا خۆیان بە کێ دەناسێنن؟ بە دەنیزەکان، ماهیرەکان، ئیبراهیمەکان، حوسێنەکان و سینانەکان خۆی دەناسێت و خۆی بەوان دەردەبرێت. لە کوردستان خۆیان بە کی دەناسێنن؟ بە حەقییەکان، بە مەزڵومەکان، خەیرییەکان و فەرهاد کورتاییەکان، بە زیلانەکان و بە ژمارەیەکی زۆر لە شەهیدان خۆیان دەناسێن و دەردەبڕێن. ئەو کاتە ئەوەى لێرەدا تێکۆشانی بۆ بەهاکان کردووە هەرگیز لەلایەن گەل و مرۆڤایەتیەوە لەبیر ناکرێت. لێرەدا من دەمەوێت بۆ بنەماڵەى شەهیدانیش شتێک بڵێم، راستە ئەو شەهیدانە بە تەنها شەهیدی ئەو بنەماڵانە نین، شەهیدی گەلان و مرۆڤایەتین، بەڵام ئەو شەهیدانە رۆڵەى ئەوانن، کوڕ و کچی ئەوانن و دەبێت بەو شەهیدانە سەربەرز بن. تەنها نایانکەن بە هی خۆیان، ناڵێن، ئەوە کچی ئێمەیە، ئەوە کوڕی ئێمە، بۆیە پێویستە تەنها خۆیانی پێ نەناسێنن. ئەگەر رێزیان بۆ رۆڵەکانیان هەبێت، پێویستە ژیان، تێکۆشان و ئامانجی ئەوان بۆ خۆیان بکەنە بنەما. لەسەر ئەو بنەمایە بژین و تێبکۆشن و ئامانجەکانیان پێکبهێنن تاوەکو شەهیدبوونەکەیان بە گەورەی لە ژیاندا رەنگبداتەوە، چونکە شەهیدان نەمرن. ئەوە چۆن بەدی دێت، بەو شێوەیە بەدی دێت، کە لەسەر ئامانجەکانیان تێبکۆشن و ئامانجەکانیان بەدی بهێنن و لەو کاتەدا ئەو شەهیدانە بە گەورەی ژیان دەکەن و لە ژیاندا رەنگدانەوەیان دەبێت و ژیانی گەورە بۆ مرۆڤایەتی دەخوڵقێنن. ئەوە ئەرکی هەموو بنەماڵەکانە. ئەگەر بنەماڵەکان بەو شێوەیە راست و دروست لە شەهیدەکان نزیک ببنەوە، ئەوا کۆمەڵگەش بە شێوەیەکی راست و دروست لە شەهیدەکان نزیک دەبێتەوە، چونکا هەموو کەس سەیری ئەو بنەماڵانە دەکات، کاتێک دەبینێت، کە بنەماڵەکان بە شێوەیەکی راست و دروست لە شەهیدەکەیان نزیک دەبنەوە، ژیان، تێکۆشان و ئامانجەکەیان بۆ خۆیان کردووەتە بنەما، ئەوا کۆمەڵگەش شەهیدەکان بۆ خۆیان دەکەنە بنەما. ئەوە کۆمەڵگە بە ئامانجی خۆی دەگەیەنێت. ئەوە دەبێتە هۆی دۆڕاندن و تێکشکاندنی دەوڵەتی تورکی فاشیستی داگیرکەری پاکتاوکەر. پێویستە هەموو کەس بەو شێوەیە لە راستیی شەهیدەکان نزیک بێتەوە.\nدەوڵەتی داگیرکەری تورک لە ڕۆژی بە فرەمی ناسینی کۆمەڵکووژی ئەرمەنییەکاندا هێرشی داگیرکاری لە زاپ، مەتینا و ئاڤاشین دەستپێکرد. لەسەر ئامانجی ئەو هێرشانە ئێوە پێشتر چەند بەیاننامەیەکتان بڵاوکردبوو، ئیستاکە دۆخی شەر چۆنە؟\nکاتێک کۆماری تورکیا دامەزرا، لەوکاتە بە دواوە لە تورکیا تێکۆشانێک هەیە . هەم کوردان و هەمیش گەلانی تورکیا کە پێشەنگایەتی گەلان دەکەن ، سوسیالیستەکان، دیموکرات و ڕۆشنبیر، ئامانجی ئەوان ئەوەیە کە تورکیا بەرەو دیموکراتیک بوون ببەن. کە لە تورکیا دیموکراسی جێگیر ببێت لە کوردستانێش ئازادی جێگیر دەبێت. بۆ ئەم تێکۆشانە بەدەلیاندا. دەسەڵاتداری تورکیا و فاشیستەکانی تورکیاش کە ڕەگەزپەرەستی بە بنگە دەگرن بۆ ئەوەی کە تورکیایەکی دیموکراتیک و کوردستانێکی ئازاد درووست نەبێت کاریان دەکرد. یان لە تورکیا فاشیزم، دیکتاتۆری دروست ببێت تێکۆشانیان دەکرد. ئەم تێکۆشانە بەساڵانە بەردەوامە. فاشیزم بۆئەوەی کە تورکیا بەرەو دیموکراتیک بوون هەنگاو نەنێت، لە تورکیا دیموکراتیک بوون دروست نەبێت، هەموو دەرفەتەکانی دەرەوە و ناوخۆ بەکار دەهێنێت. چیان لەدەست هات کردیان. گرتن، کوشتن، کۆمەڵکووژی ، کۆچبەری یانێ چی بە مێشکی مرۆڤدا بێت ئەنجامیاندا. لە دواییدا چەندە تەڤگەری دیموکراسی، ئازادی، سوسیالیست، گەلان، کوردان بەدەلیاندا نەیانتوانی پێش بە فاشیزم بگرن.دەوڵەتی تورک لەلایەن فاشیزمەوە هەنگاوی هاویشت. لێرەدا فاشیم بەتەواوی جێبەجێ کرا؟ هێشتا بەتەواوی پێک نەهاتووە.بەڵام ئاکەپە و مەهەپە دەخوازن بە تەواوەتەی جێبەجێی بکەن.هەر بۆ ئەمەش لە دەرەوە ناوخۆ ئەم سیاسەتە پەیرەو دەکەن.سیاسەتی شەڕ بەڕێوە دەبەن. هەموو یاساکانی خۆیان، یاساکانی نێونەتەوەییان خستە ژێرپێ کە بتوانن لە تورکیا فاشیزم ئاوابکەن. کە لە تورکیا هێزە دیموکراتیکەکان، سوسیالیست، گەلی کورد نەیانتوانیبوو ئەنجام بگرن. ئەم تێکۆشانە بەردەوامە. ئەمڕۆ ئەو هێزەی کە لەهەمبەر دەسەڵاتداری ئاکەپە و مەهەپەدا تێکۆشان دەکات پەکەکە و کوردە. ئەمە بەومانا نییە کە تەنیا ئەو لە دژی دەوەستێتەوە. لەتورکیا هێزەکانی ئازادی و دیموکراسی و سوسیالیست لە دژی فاشیزمی ئاکەپە ومەهەپە تێکۆشان دەکەن. گەلی تورکیاش لەم ڕژیمە ڕازی نییە، دەخوازن ئەم ڕژیمە تێکبچێت. بەڵام ئەوەی کە بنەڕەتی لە دژی ئەم ڕژیمە تێکۆشان دەکات، ورە دەدات بە هەرکەسێک، ڕێگەنادات کە دەسەڵاتداریەتی فشیزمی قڕکەر ئەنجام دەست بخات، پەکەکە و گەلی کوردە. ئەمە تەنیا قسەی ئێمە نییە هەرکەسێک ئەم راستیە دەبینێت. ئامانجی ئاکەپە ومەهەپە قڕکردنی گەلی کوردە. سیاسەتی ناوخۆ و دەرەوەیان لەسەر ئەم بنگەیەدایە. دەزانن کە ئەگەر ئەم سیاسەتە ئەنجام نەگرێت ناتوانن لەسەر دەسەڵات بمێننەوە.بۆئەوەی لە تورکیا یاسایەک هەیە. ئەوەی لە دژی کورد وەستایەوە، یان کوردی قڕکرد، ئەوەی کە لەدژی دیموکراسی و ئازادی وەستایەوە، ئەوەی کە بۆ ڕەگەزپەرەستی کار دەکات دەتوانێت ببێتە دەسەڵاتدار، دەتوانێت لەسەر حوکم بمێنێتەوە. وەکو تر بوونی نییە. ئەوەی کە لەسەر ئەم بنگەیە بووە دەسەڵاتدار، ئەم سیاسەتەی پەیڕەو نەکرد و یان ئەنجامی نەگرد ناتوانێت لەسەر دەسەڵات بمێنێتەوە. یاسایەک کە لە تورکیا بەریوە دەچێت لەسەر ئەم بنگەیە. ئیستاکەش ئاکەپە ئەم یاسایە بەرێوە دەبات. هەمیش لە مێژووی تورکیادا ئەنجامی گرتووە، لە سەر ئەمە دەڕوات. هەموو ئیمکانیاتی تورکیایان خستووەتە خزمەتی ئەم سیاسەتە کە بتوانن پرۆژەی قڕکردنی کوردان تەواو بکەن. تورکیا بۆ تورکان دامەزراوە و دەبیت هەمووان لەخزمەتی ئەمەدابن. ئیستاکە هێڕشی پەکەکە دەکەن، هۆکار چییە؟ لەبەر ئەوەیە کە پەکەکە لە دژی سیاسەتی ئەواندا دەوەستێتەوە. ڕێگە بە پێکهاتنی ئەو سیاسەتە نادات. ڕێگە نادات لە تورکیا هێزە کانی ئازادی، دیموکراسی، سوسیالیست تەسفیە ببن.ڕۆح دەکاتە بەر ئەو هێزانە، ڕؤح دەدات بە گەلان. لە هەمبەر سیاسەتەکانی ئاکەپە و مەهەپە ئاستەنگی گەورە درووست دەکات. دەسەڵاتداری ئەوان لاواز دەکات، دیخاتە قەیرانەوە. بۆئەوەی کە لەسەر دەسەڵات بمێنێتەوە مەجبوورە کە پێداگری لەسەر سیاسەتی قڕکردنی پەکەکە و کوردان بکات. دەزانن کە هەتاکوو پەکەکە تەسفیە نەکرێت ناتوانن کوردیش قڕبکەن. ناتوانن هێزە دیموکراتیک، ئازاد و سوسیالیستەکان تەسفیە بکەن. ناتوان لە دەرەوەی تورکیا لە ڕۆژهەڵاتی ناوەڕاست هێژموونی خۆیان بسەپێنن، خەونی دەسەڵاتی عوسمانی پێک بهێننن. پەکەکە بۆ ئەوان ئاستەنگێکی مەزنە. هۆکاری هێرشکردنە سەر پەکەکە ئەمەیە. لێرەدا من دەمەوێت بڵێم. هەندێک دەرکەوتوون و دەلێن ‘کێشەی دەوڵەتی تورک لەگەل کورد نییە لەگەل پەکەکەیە’. دەولەتی تورک چی دەلێت؟ بە ئاشکرا دەلێت کە پەکەکە دەبیت تەسفیە ببێت. یانێ رێک قسەکانی تورکیا دووپات دەکەنەوە. ئەو شتەی کە تورکیا دەخوازێت پێکی بهێنێت ئەوان دەخوازن پێکی بهێنن. لەوە زیاتر واتایەکی تری نییە. ئەوەی کە ئەم شتانە دەلێن پەکەکە وەک کورد نابینن، بەس خۆیان وەک کورد دەبینن! بۆیە دەڵێن، ‘ کێشەی تورکیا بە کورد نییە بە پەکەکەیە’. ئەوانەی کە ئەمە دەڵێن پێوەندییان بە تورکیا بەهێزە. لەبەرچاوە کە تورکیا لە باکوور لە دژی کوردان چی کردووە، چی دەکات. لە ڕۆژئاوا چی دەکات، لە باشوور چی دەکات، هەر کەس دەبینێت. ئاشکرایە کە تورکیا لەگەل هەموو کورد کێشەی هەیە نەک تەنیا پەکەکە. ئەگەر ئەمرۆ هێرش دەکەنە سەر پەکەکە، هۆکار ئەوەیە کە پەکەکە لەدژی داگیرکەر وەستاوەتەوە. پاراستنی گەلی کوردی بە بنگە گرتووە، بۆ ئازادی گەلی کورد تێکۆشان دەکات. پەکەکە ئیرادەی گەلی کورد، دواڕۆژی گەلی کورد تەمسیل دەکات.عەگید و قارەمانی گەلی کورد تەمسیل دەکات. فیدایی بوونی گەلی کورد تەمسیل دەکات، ئازادی گەلی کورد تەمسیل دەکات. بەربەستێکی مەزنە لەهەمبەر دەوڵەتی تورکیای قڕکەر. بۆیە پەکەکە دەکەنە ئامانج. هۆکار ئەوەیە. ئەگەر دەوڵەتی تورک بە هەموو هێزی خۆیەوە هێرشی سەر پەکەکە دەکات،بۆئەوەیە دێتە سەر پەکەکە. سەیر بکەین لە باکوور، ڕۆژهەڵات، ڕۆژئاوا لەدژی پەکەکەیە لە دژی گەلی کورد هەموو جۆرە چەکێک بەکار دەهێنێت. هەموو کاولکاری دەکات، کوردستان دەسووتێنێت. نەتەنیا لە دژی گەلی کورد لە دژی هەموو بوونەوەرەکانی کوردستانە. چەکی کیمیایی بەکار دەهێنێت. بۆئەوەی پەکەکە تەسفیە بکات و قڕکردنی گەلی کورد لەهەموو بەشەکاندا ئەنجام بدات. گەریلاکانی ئازادی کوردستان هەپەگە و یەژاستار لەدژی ئەوان دەوەستنەوە. هەبوون و ئازادی گەلی کوردستان تەمسیل دەکەن. بۆئەوەیە کە هێڕشی پەکەکە دەکەن.”\nهێرشی داگیرکاری بەردەوامە. ئێوە باسی بەرخۆدانی گەریلاتان کرد.سەرەڕای گەریلا گەلی کوردستانیش لەهێرشەکانی دەوڵەتی تورک زیان دەبینن، ئەوان دەبێت چی بکەن؟ بەتایبەتی هەڵویستی هێزە سیاسییەکانی باشووری کوردستان دەبێت چی بێت؟\nسیاسەتێک کە دەوڵەتی تورک لە دژی کورد پەیرەوی دەکات، هی ئەمڕۆ نییە. ئەمە ساڵانێکە بەرێوە دەچێت. گەلی کورد لەهەر دەرفەتێکدا لەدژی وەستاوەتەوە، تێکۆشانی کردووە، بەدەلی قوورسی بۆی داوە. دەبێت کە لەم ساڵانەی دواییدا دەوڵەتی تورک سیاسەتی قڕکردنی قورستر کردووە. هۆکاری ئەمەش هەیە. لە ڕۆژهەڵاتی ناویندا شەڕی جیهانی سێهەم بەڕێوەدەچێت. لە نێوان لایەنەکانی ئەم شەڕەدا کۆدەنگی هەیە، قڕکردنی گەلی کورد بەسەر بخەن. شەری جیهانی یەکەم ئەوکارەیان لەدژی ئەرمەنی و ئاشوورییەکان ئەنجامدا. ئیستاش بە نیازن بە کەڵک وەرگرتن لە شەڕی جیهانی سێهەم قڕکردنی کوردان بگەیننە ئەنجام. بۆئەوەی کە قڕکردن لەم هەلوومەرجەدا ئەنجام دەدرێت. هەر بۆیە دەوڵەتی تورک پرۆژەی قڕکردنی کوردانی خستووەتە پێش خۆی. دەرفەتی بۆ خۆی بینیوە.وەک وتم ساڵانێکە دەوڵەتی تورک سیاسەتی قڕکردنی کوردان بەرێوە دەبات. لەدژی ئەمە تێکۆشان مەزن بووە. تێکۆشانی گەلی کورد. هەر کە چوو بەرەو ئازادی هات. کوردستان بەرەو ئازادی هەنگاوی نا، مرۆڤ دەزانێت کە لە تورکیا تورکیش بەرەو دیموکراسی هەنگاو دەنێت. لە تورکیا دیموکراتیک بوون پێک بێت، لە کوردستانێش ئازادی پێک دێت، کاریگەری لەسەر رۆژهەڵاتی ناوین دەبێت. ئەمە خزمەت بە دیموکارتیکبوونی رۆژهەڵاتی ناوینیش بکات. دەسەڵاتی ئاکەپە و مەهەپە بۆئەمە ئەم سیاسەتەیان پێشخت. بۆ ئەوەی بینییان کە چە سیاسەتێکیان پەیڕەو کرد ئەنجامی نەگرت. کورد بەرەو ئازدی هاتووە، تورکیا بەرەو ئازادی دەچێت. ئەگەر ئەمانە بگەنە ئامانج لە رۆژهەڵاتی ناوین دیموکراتیک بوون مسۆگەر ببێت. ئەوان هەم لەدژی گەلی کورد و هەموو گەلانن. هەمیش لەدژی دیموکراسین. کاراکتەری ئەوان ئەمەیە. بۆئەمە پلانێکی بەرفراوان و قووڵیان داناوە. ئەو پلان کە لە میژوودا لەدژی کوردان ئەنجامیان دەدا، شارک ئیسلاحات پالانێک کە هەیە بە شێوازیکی نوێ خستیانەڕوو.بەم شێوەیە ویستیان هەم پێش بە کورد و هەمیش پێش بە گەلی تورکیا بگرن.کە پیش بە رۆژهەڵاتی ناوین بگرن، کە دیموکراتیک بوون، ئازادی پیش نەکەویت. دەستیان پێکرد لەوکاتە بەملاوە هەتاکوو ئیستا هەمان سیاسەت بەڕیوە دەکەن.هەم لە ناوخۆ و هەمیش لە دەرەوە. نەتەنیا لە دژی کوردان ، لە دژی تورکە چەپەکان، لەدژی دیموکارت و رۆشنبیری تورک و لەدژی گەلانی رۆژهەڵاتی ناوین بەرێوەی دەکەن. هەربۆیە ئێمە لەدژی دەوڵەتی تورک تێکۆشان دەکەین تەنیا بۆ کوردان نییە. بەڵکوو لە کوردستان ئێمە تێکۆشان دەکەین بۆ هەموو گەلانە. بۆگەلانی تورکیا و رۆژهەڵاتی ناوین و مرۆڤایەتییە. ئەم شەرەی کە دەکرێت شەڕێکی زۆر مەزنە. کەس نابێت ئەم شەرەی کە لە مەتینا، زاپ و ئاڤاشین دەکرێت وەک شەرەکانی پێشوو ببینێت. پێشتریش زۆرجاران هێرشیان کردووەتە سەر ئەم هەرێمانە، بەڵام هێرشی ئیستا وەک پێشووتر نییە. لازمە کەس وا بیر نەکاتەوە، شتێکی ئاسان نییە. ئەم هێرشە بە ئامانجی تەسفیەکردنی پەکەکە، قڕکردنی گەلی کوردە. ئەم هێرشە لەسەر ئەم بنگەیە دەکرێت. هەر بۆیە زۆر جیدی و مەترسیدارە. پێویستە گەلی کورد لەهەر چواربەشی کوردستان و دەرەوەی وڵات بەم شێوەیە نزیک بنەوە. پێویستە دۆستی کوردان بەم شێوەیە تێبگەن، بەتایبەتی چەپی تورک، دیموکراتی تورک، ڕۆشنبیری تورکیش پێویستە بەم شێوەیە بیربکەنەوە. پێویستە گەلی باشووری کوردستان، هێزە سیاسییەکان، رۆشنبیر و ئاکادیمیسیەن و هونەرمەندان بەم شێوەیە بیر بکەنەوە. نەلێن کە گەریلا بە قارەمانی شەڕ دەکات و مەترسی نییە. ئەگەر بەم شیوەیە نزیک بنەوە دەبیتە خۆخڵەتاندنێکی مەزن. دەبێت هەر کەسیت وەک مەترسی بیبینێت. پێویستە بزانرێت کە پەکەکە لە دژی مەترسییەکی گەورە دەوەستێتەوە. ئەگەر تێکۆشانی پەکەکە لاواز بکرێت هەر کەسیک گورزدەخوات. شتێک بەناوی کورد نامینێت، هەموو دەستکەوتەکان کورد لە دەستیان دەردەهێنن. قڕکردن و کۆیلەتی کوردان دەوام بکات. پێویستە هەر کەسێک ئەمە ببینێت. ئیستا مرۆڤ چی دەبینێت؟ دەڵێن گەریلا بە قارەمانیەتی شەڕ دەکات، گورز دەوەشینێت و تورکیا ناتوانێت هەنگاو بنێت. هەربۆیە دیارە کە مەترسی نییە. چۆن لەگارێ ئەنجام گیرا و سەرکەوت، لێرەش بیگرێت. هەربۆیە هەرکەسیک سەیری گەریلا دەکات. دەڵێت؛ شەڕ دەکات، ئەو بەش دەکات، بەسە. یان ئەرکی خۆی نابینێت. راستە گەریلا شەڕ دەکات، ئەرکی گەلی ئێمە لە هەموو بەشەکان، لەدەرەوەی وڵات هەیە. ئەرکی چەپەکان و هێزە دیموکراتەکان تورک هەیە. ئەرکی دۆستی گەلی کورد، دۆستی پەکەکە هەیە. بە تایبەتی ئەرکی سیاسییەکانی باشوور، رێکخستنەکانی باشوور، رۆشنبیر، هومنەرمەند، نووسەری باشووری کوردستان هەیە. ئەرکی گەلی کوردە. ئەوان ئەرکەکانی خۆیان تێدەگەن، بە ئەرکی خۆیان رادەبن، لە گەل گەریلا وەستاون،کە هاوکاری گەریلا بکەن، ئەوکات گەریلا دەتوانیت گورزی قوورستر لە داگیرکەر بدات. ئەوکات مرۆڤ پیش لە مەترسی دەگرێت، هەبوونی کورد بە ئازادی گەلی کورد مسۆگەر دەبێت. ئاوەها نەبێت مرۆڤ هەست بە مەترسییەکی گەورە ناکات.\nئیستاکە گەلی ڕۆژئاوا ئەرکی خۆیان بەرێوە دەبەن. هەموو ڕاپەڕین. لەپاڵ گەریلا دەوەستن، لەدژی داگیرکەری تورک. پێویستە هەرکەسێک ئەمە بۆ خۆی بکاتە نموونە. هەموو بەشەکانی کوردستان و دەرەوەی وڵات دەبێت ئەمە بکەنە بنگە بۆ خۆیان. باکوور ، گەلی باکوور زانایە، ئەزمونێکی بەهێزیان هەیە. چاندێک لە وێ ئافرێندراوە. لازمە گەل راپەرێت، هەروەها سەیری گەریلا نەکات. چۆن لەگەل گەریلا ببێتە یەک، چۆن لەدژی داگیرکەر بوەستێتەوە، پێویستە رێگە بخوڵقێنێت، تێکۆشانی خۆیان پیش بخەن. باشوور، ئیستاکە دوژمن باشووری داگیر کردووە. خاکی باشوور داگیر دەکات، خۆیان جێگیر دەکەن و هەنگاوی نوێ دەنێت. بەردەوام دەڵین مووسل و کەرکووک هی ئێمەیە. یانێ دەسکەوتەکانی باشوور هەموو لەژێر مەترسیدانییە. لەبەر ئەو سیاسەتەی باشوور، پارت و ڕێکخستنی باشوور، ڕۆشنبیر، نووسەر، راگەیاندن، هونەرمەند پێویستە هەمووان لەدژی داگیرکەر بەوەستێتەوە. ئەرکی خۆی پێک بهێنێت، تەنیا بە وتن نەڵێت ئێمە لەگەل تێکۆشانی گەریلاداین، گەریلا قارەمانیەتی دەکات. ئەوان دەتوان کار بکەن، پێویستە پێکی بهێنن. لەدژی داگیرکاری بڕیار بگیردرێت، پێویستە بڕیارەکان کرداری بکرێنەوە. تاکوو ئیستا هەندیک چالاکی هەیە بەڵام لاوازن. هەندێک وەک تاک راگەیەنراویان داوە. حزب بەناوی خۆی تاکوو ئیستا ڕاگەیەنراوی نەداوە. حکومەتی باشووری کوردستان ڕاگەیەنراوی نەداوە. ڕێکخراوەکان ڕاگەیەنراویان نەداوە،چالاکی نییە. دەبوایە باشووری کوردستان لەهەموو بەشەکان زیاتر هەڵویستی بگردایەت. ئیستا لە دەرەوەی وڵات کوردان لەهەر شوێنێک بێت دەبێت لەدژی داگیرکاری بوەستێتەوە. دۆستی کوردان پێویستە هەڵوێست بگرن. لە پاڵ گەریلادا ئەرکی خۆیان پێک بهێنن. بۆئەوەی کە تێکۆشانی گەریلا تەنیا بۆ گەریلا نییە، تەنیا بۆ باکووری کوردستان نییە. بۆ هەموو کوردستانە، بۆ ڕۆژهەڵاتی ناوینە، بۆ هێزەکانی ئازادی و دیموکراسیە. دەبێت هەر کەسیک ئەرکی خۆی بەجێگە بهێنێت. بەتایبەتی ژن و گەنجان لە هەر شونێک پیشەنگایەتی تێکۆشانی ئازادی بکەن. گەل هەستێننە سەر پی، بیانخەنە ناو تێکۆشان. چییان لەدەست دێت با بیکەن. دەوڵەتی تورک چی دەلێت؟ دەڵێت ؛ پەکەکە لە کوێ بێت ، کوردێک لە کوێ بێت هێرش دەکەمە سەری.ئەمە بە ئاشکرا دەبێژێت. مادام تورکیا ئەمەی بۆخۆی کردووەتە بنگە، کوردیش پێویستە تورک لە کوێدایە بکرێتە ئامانج. ئەمە مافی ئێمەیە. تورک بۆ خۆی بە رەوا دەبینێت. هەربۆیە لەهەر شوێنێک هێرشی سەر پەکەکە دەکات، هێرشی کوردان دەکات، لەم کاتەدا پەکەکە و کوردان پێویستە لەهەر شوێنێک هێرش بکەنە سەریان. ئەمەش مافی ئەوانە. گەلی ئێمە لە چی دەترسێت؟ چی لەدەست دەدات؟ بە تێکۆشانی خۆی، بە بەدەلی مەزنی خۆی هەمدێک دەستکەوتی بۆخۆی دەستکەوتووە. بەهایان خوڵقاند. ئیستاکە دەخوازن ئەمە لەدەستی کوردان دەربهێنن. گەلۆ ئێوە ئەمە قەبووڵ بکەن؟ پێویستە قەبوولی نەکەن. بۆ دەستکەوتەکانی خۆیان ، بۆ هەبوون و دواڕۆژی خۆیان دەبیت ئەرکی خۆیان پێک بهێنن.


عێراق.. لەبۆردومانەكەی شەوی ڕابردوودا شەش كەس كوژراون\n16015 جار خوێندراوەتەوە\nسوپای عێراق ڕایگەیاند، لە هێرشەكەی شەوی رابردودا بۆ سەر بارەگاكانی حزبوڵا و فڕۆكەخانەكەی كەربەلا شەش كەس كوژراون و ١٢ى دیکەش برینداربوون.\nلەراگەیەندراوێکدا سەرکردایەتى ژورى ئۆپراسیۆنە هاوبەشەکانى سەر بە سوپاى عێراق رایگەیاند، لەبەرەبەیانی ئەمڕۆ هەینیدا، فڕۆكە جەنگییەكانی ئەمریكا چەند بنكەیەكی سەربازی لە فیرقەی ١٩ى مغاویری سەر بە سوپای عێراق و فەوجی سێی پۆلیسی بابل و بنكەی سەربازی ٤٦ى حەشدیان كردووەتە ئامانج، بەو هۆیەشەوە سێ سەربازی سوپای عێراق و دوو كارمەندی پۆلیسی بابل و كەسێكی مەدەنی كوژراون و نزیكەی ١٢ كەسیی دیكەش بریندار بوون.\nلە ڕاگەیەندراوەكەدا ئاماژە بەوەشكراوە، هەر بەهۆی هێرشەكانی ئەمریكاوە لە ناوچەكانی بابل و كەربەلا، تائیستا تەرمی ژمارەیەك لە كوژراوەكان لە ژێر داروپەردوی فرۆكەخانەكەی كەربەلادان و ڕەنگە ژمارەی كوژراوەكانیش لەداهاتوودا زیاد بكات.\nلەبارەی بریندارەكانیشەوە ئەوە خراوەتەڕوو، پێنج لە بریندارەكان سەر بە هێزەكانی حەشدی شەعبین و یەكێكیشیان كرێكارێكی فڕۆكەخانەكەی كەربەلایە، ئەوانی دیكەش لە ڕیزەكانی سوپای عێراقن.\nوتيشى، "ئەم هێرشانە لەدەرەوەى ئیرادە و دەسەڵاتى عێراق کراون و دەستدرێژییە بۆسەر سەروەرى خاکى عێراق و دوپاتیدەکەینەوە کە هیچ کەسێک و لایەنێک مافى ئەوەى نییە بەناوى عێراقەوە قسە بکات و لێدوان بدات و دەرئەنجام و مەترسى خراپى دەبێت".\nلەبارەی زەرەر و زیانە مادییەكانیشەوە راگەیەندراوەكەی سوپای عێراق ئاماژەی بەوەكردووە، جگە لەزیانێكی ماددی زۆر كە بەر فڕۆكەخانە نوییەکەى كەربەلا گەیشتووە، سەرجەم كۆگاو شوێنی چەك و تەقەمەنییەكانی سوپای عێراقیش لەو بنكانەی بۆردومان كراون تێكشكێنراوە و لەكاركەوتوون.\nئەوەش لەکاتێکدایە، شەوى رابردوو، وەزارەتی بەرگریی ئەمریکا رایگەیاند، بە فڕۆکەی جەنگی پێگەکانی حزبوڵای عێراقیان بۆردومانکردووە و لە هێرشەکانیشدا فڕۆکەی بێ فڕۆکەوان بەکارنەهاتووە.


ئارسناڵ سه‌ركه‌وتنی به‌سه‌ر تۆتنهامدا تۆماركرد\nئێواره‌ی ئه‌مڕۆ یه‌كشه‌ممه، یانه‌ی ئارسێناڵ له نێو یاریگای ئیمارات میوانداریی تۆتێنهامی كرد و یارییه‌كه‌ی به ئه‌نجامی چوار گۆڵ به‌رامبه‌ر به دوو گۆڵ لێبرده‌وه.\nله سه‌ره‌تای یارییه‌كه‌دا ئۆبامیانگ له رێگه‌ی لێدانی په‌ناڵتییه‌وه كه له خوله‌كی 10 دا جێبه‌جێی كرد گۆڵی پێشكه‌وتنی بۆ ئارسێناڵ تۆمار كرد، دواتر ئیریك دایر له خوله‌كی 30 ئه‌نجامه‌كه‌ی بۆ تۆتێنهام یه‌كسان كرده‌وه.\nهه‌روه‌ها له خوله‌كی 34 هاری كه‌ین لێدانێكی پێناڵتی جێبه‌جێكرد و یانه‌ی تۆتێنهامی به گۆڵێك پێشخست، دواتر له گێمی دووه‌م رووداوه گه‌وره‌كه ده‌ستی پێكرد، له خوله‌كی 56 ئۆبامیانگ گه‌ڕایه‌وه و گۆڵی دووه‌می خۆی و دووه‌می ئارسێناڵی تۆمار كرد.\nهه‌ردوو یانه هه‌وڵی زۆریاندا بۆ تۆماركردنی گۆڵی زیاتر تاوه‌كو له خوله‌كی 74 ئالێكسانده‌ر لاكازێتی هێرشبه‌ری فره‌نسی گۆڵی سێیه‌می بۆ ئارسێناڵ زیاد كرد.\nپاشان له خوله‌كی 77 لوكاس تورێرای ئۆروگوایی گۆڵی چواره‌می بۆ تۆپچییه‌كان كرد و به ته‌واوه‌تی تۆتێنهامی به‌ره‌و بێهیوابوون برد.


پەیامێك بۆ نەتەوەی كورد\nبرنارد هنری لیڤی\nبە حوكمی زمان و مێژوو، من سەر بە نەتەوەی فەرەنسیم كە رەنگە دێرینترین نەتەوەی جیهان بێت.\nلە لایەنی رۆحیشەوە من سەر بەگەلێكی دێرینم كەگەلی جولەكەیە وخاوەنیگەنجترین دەوڵەتی دونیایە. ئێستاش وا گەلێكی دیكەی دێرین خەریكی دوبارەكردنەوەی هەمان تەجرەبەیە.\nكورد بە وێنەی جولەكە كارەساتدیدەیە، هەوراز و نشێو و نەهامەتی و بندەستی و ستەمی بێ هەژماری بەسەرهاتووە. بەڵام خۆراگر بوون و نەتوانەوە و چوون بەگژ دوژمنەكانیاندا و ئێستاش وا لە كۆتایی كاروانو دیاریكردنیچارەنووس نزیكدەبنەوە و خوازیارن دەوڵەتێكی سەربەخۆ دروستبكەن كە ئازادی و ئارامی و كەرامەت بۆ هاوڵاتییەكانی دابین بكات.\nگەلی كورد بە ناو ئازار و خۆڕاگریدا گەیشتە ئێرە و لە شەڕیتێكشكاندنی تیرۆردا بەهێزترین و سەرەڕمی هەموو جیهانی مۆدێرن بوو،هەندێك جار بە تەنیاش لە جیاتی هەموان جەنگا.\nبروا ناكەم یەك پێشمەرگە لە كاتی شەڕی تیرۆردا بیری لای ئەوەنەبوبێت كە دوای تێكشكاندنی تیرۆر و ئازادكردنی موسڵ و لەو كاتەگونجاوەدا كە سەرۆك مەسعود بارزانی بۆ ریفراندۆمی دانابوو، كورد بە مافی خۆی دەگات و هەموانیش ئەم مافە بە رەوا دەزانن.\nهەندێك لە دۆستە نزیكەكانی كورد لەو باوەڕەدان ئیعتۆاف بە دەوڵەتی كوردستان هاوسەنگی و ئاشتی لە ناوچەكەدا تێكدەدات، من پێم وایە بەپێچەوانەوە، كورد دەبێتە جەمسەری سەقامگیریی لە ناوچەیەكدا كە تیرۆر و توندرۆیی تێیدا هەر وا دێ و هەڵدەكشێ.\nكورد لەوەتەی هەن داكۆكی لەو بەها ئینسانییانە دەكەن كە رژێمەكانی ناوچەكەژێرپێی دەنێن. ئەمان داكۆكی لە سەقامگیری و سنورەكان و یاسا و مافی مرۆڤ دەكەن، ئەوان گاڵتەیپێدەكەن. ئەوان خەڵك راودەنێن و ئاوارەدەكەن و كورد دەیانگرێتە خۆ و نەوای ئارامیان بۆ دابین دەكات.\nلە راستیدا كوردەكان لە ناوچەكەدا نمونەیەكی دەگمەنن بۆ دیموكراسی و پێكەوەژیان و لێبوردەیی و یاسا سەروەری، لە رۆژهەڵاتی ناوەڕاستدا رەنگە لەم جۆرە باوەڕە نەبینی و سیستمێكی جیۆسیاسی وجودی نەبیت كە بە شەڕ و كۆنەقین نەژی و پێویستی بە ئاشتی بێت.\nبچوكی مەساحەی دەوڵەتی كوردستان، نابێتە هۆی لاوازی ئەو دەوڵەتە، مێژوو نمونەی زۆر دەوڵەتی بچوك بەڵام بەهێز و پتەومان پیشان دەدات چونكەگەلەكانیان لەبەردەم جەبەروتی ناحەزەكانیاندا یەكگرتو و خۆڕاگربوون. گەلەكانیان رۆح و مێژووی هاوبەش پێكیانەوەدەبەستێ نەك رەگەز و خۆبەزل زانین و ناسنامەیەكیگۆشەگیرانەی بێمتمانە.\nكورد میللەتێكی لەو جۆرەن، دەزانن بۆچی دەجەنگن، خۆبەخشانە و بێ دوودڵی، گەورە و بچوكیان و پێشمەرگە و سەركردەیان وەك یەك لە سەنگەردان و بۆ لەنێوبردنی ئیستیبداد خەبات دەكەن.\nئەوان نەك هەر خۆیان، مەسیحییەكانیشیان پاراست و نەیانهێشت پاكتاو بكرێن. مەسیحییەكان ئێستاش لە ناوچەی ئەواندا هێشتا بە زمانی دێرینی مەسیح قسە دەكەن. كوردەكان لە شەڕدا یەكسانیژن و پیاویشیان پەێڕەوكرد كە ئەوە سیمای شارستانییە مەزنەكانە.\nبۆیە من پێموایە لەدایك بوونی دەوڵەتی كوردستانن لەدایكبوونی هێزێكە بۆ ئاشتی نەك بۆ فەوزا. ئەو روداوە ناوچەكە رزگار دەكات لە ئەهریمەنی تیرۆر و توندوتیژی و ئیستبداد و ستەم . ئەو دەوڵەتە دەبێتەچرای كوردانی دابەشكراو و تروسكایی ئومێد بۆ ستەملێكراوانی جیهان.\nبۆیە نابێ كوردەكان لە ئیعلانی رۆحیجیهانیی و نێونەتەوەیی خۆیان سڵ بكەنەوە.\nلە سەردانەكانم بۆ كوردستان سەرنجی ئەوەم دا ئەم میللەتە فرە رەنگە، جیا لە زمانی خۆی، بەو زمانانەش دەدوێ كە لە مەنفا و ئاوارەییدا فێری بووە، نێونەتەوەییانە دەڕوانێتە دەوروبەر و هەستیاریی بەرامبەر هیچ كولتور و زمان و پێكهاتەیەك نییە.\nپۆپۆلیستەكانی رۆژئاوا رەنگە قیمەتی نێونەتەوەیی بون نەزانن، بەڵام هەر ئەم رۆحە بوو دەیان شەڕی بۆ ئازادی سەرخست. كرانەوە و ئوممەمییەتی كورد چرایەكە لە شەوی زوڵمەتی ناوچەی رۆژهەڵاتی ناوەڕاستدا. شەڕی كورد لە جیاتی هەموو جیهان دژی داعش، شەڕی ئومەمییانەی بەرۆح و گیانی كورد بوو.\nچاوەڕوانكراوە كە دراوسێكانی كوردستان، دژایەتی بكەن، چونكە بوونی كوردستانی سەربەخۆ و ئازاد، هەمیشە مایەی بەخۆداشكانەوە و ئیحراجی دەبێت بۆ ئەوانی موزەییەف و ساختە. بۆ ووڵاتانی ئەوان كە زیندانن نەك ووڵات و هەریەكەیان بەشێك لە كوردی تێدا زیندانی كراون.\nلە بەرەنگاربونەوە و رۆژەكانی داهاتودا، دەبێ كوردەكان تەوەقوع بكەن كە رەنگە تەنیا بن، وەك هەمیشە تەنیا بوون. جارێكیان جەنەرال شارل دیگۆڵ ووتی: گەلان دۆستیان نییە. بەداخەوە دواتر دەزانن كە هاوڕێكانیان لە كۆتاییدا داكۆكی لە سەركەونی ئەو سیستمە دەكەن كە لەسەر بنەمای دۆستایەتی و عەدالەت و سەقامگیری و ئاشتی دروست بووە.\nكوردەكان هۆشیارن و خۆیان بۆ ئەمە ئامادەكردووە، خۆشبەختانەش ملیۆنەها ژنان و پیاوانی جیهان لە فەرەنسا و لە ووڵاتانی دیكە دۆستی كورد بوون بەر لەوەی ووڵاتەكانیان پەیوەندی لەگەڵ كورد گرێ بدەن. ئەم جۆرە دۆستایەتی و ئەم هەڵوێستە نەگۆڕە دڵنیایی بەخشە كە دواجار گەلی كوردستان سەردەكەوێ.\nمیوانی سه‌رهێڵ: 41\nکۆی سه‌ردان: 17215922


ڕێژەی لەدایکبوون ئەمساڵ کەمیکردووه\nیەکێک لە دایکان دەڵێ ٩ منداڵی بووە و ئێستا شەش لەمنداڵەکانی لە ژیاندا ماون.بەڵام پێچەوانەی ئەو دایکە ژنانی ئێستا ڕێگەنادەن منداڵیان ببێت، یان ڕێگە نادەن لە منداڵێک زیاتریان ببێت.\nئامارەکانى تەندروستی پیمان دەڵێن ڕێژەی لەدایک بوونی منداڵ لە سلێمانى بەراورد بەساڵی ڕابردوو بەڕێژەى لەسەدا ٣٧ کەمی کردووە.\nبەشێک لە هاوڵاتیان و کۆمەڵناسان و شارەزایانى بوارى خێزان کەمبوونەوەى ڕێژەى منداڵبوون بۆ کۆمەڵێک هۆکار دەگەڕێننەوە، کە دیاترینیان پەیوەندى بە ڕۆشنبیری خێزانەکان و لایەنی ئابوری و گوزەرانیانەوە هەیە.\nبەپێی ئامارى بەڕیوەبەرایەتى تەندروستى سلێمانى، ساڵی پار ٤٠ هەزار منداڵ لەدایک بوون، بەڵام ئەمساڵ تەنیا ٢٥ هەزار منداڵ لەدایک بوون، بەو منداڵانەشەوە کە لە نەخۆشخانە ئەهلییەکان و کەمپەکانیشدا لەدایکبوون، لەو ژمارەیەش ٨٩٢٦ یان منداڵی ئاوارەکانن کە دەکاتە زیاتر لە سەدا ٣٥ى ڕێژەى لەدایکبووان.\nلە ٢٠١٦دا بەتەنیا لە نەخۆشخانەى منداڵبوونى سلێمانى ١٧٤٣٣ منداڵ لەدایکبوون لەو ژمارەیەش ١١٨٦١ یان دانیشتوی سلێمانى و دەوروبەرین و ٥٥٧٢ شیان منداڵى ئاوارەنبوون.\n350 جار خوێنراوه‌ته‌وه


📝 راگەیاندنی کۆتایی کۆبوونەوەی دەستەی باڵای یەکێتی پەرلەمانتارانی کوردستان Belgeler\n📅 Da eklendi Oct 18 2016 2:16PM\n👁 Bu başlık 6,703 defa görüntülendi\nلە رێککەوتی 17-10-2016 دەستەی باڵای یەکێتی پەرلەما [ Daha... 👁] ✖ ✖ ✖ 0 0 ✔ 91% ✍ H.B. 18-10-2016 14:16:38\n📕 کار و چالاکییەکانی یەکێتی پەرلەمانتارانی کوردستان K.P.U - ساڵی 2008 Kütüphane\n📅 Da eklendi Jun 5 2013 8:31PM\n👁 Bu başlık 6,769 defa görüntülendi\nکۆکردنەوە و ئامادەکردنی: عەلی توفیق هەورامی لە بڵ [ Daha... 👁] 📕 ✖ 0 0 ✔ 99% ✍ H.B. 5-6-2013 20:31:44\n📕 کار و چالاکییەکانی یەکێتی پەرلەمانتارانی کوردستان K.P.U لە 01-01-2009 تا 31-12-2009 Kütüphane\n📅 Da eklendi Aug 31 2011 9:31AM\n👁 Bu başlık 11,168 defa görüntülendi\nکۆکردنەوە و ئامادەکردنی: عەلی توفیق هەورامی لە بڵ [ Daha... 👁] 📕 ✖ 0 0 ✔ 99% ✍ H.B. 31-8-2011 9:31:16\n📕 یاسا و پەیڕەوی ناوخۆی یەکێتی پەڕڵەمانتارانی کوردستان Kütüphane\n📅 Da eklendi Aug 19 2012 10:15AM\n👁 Bu başlık 6,665 defa görüntülendi\nیەکێتی پەڕڵەمانتارانی کوردستان [ Daha... 👁] 📕 ✖ 0 0 ✔ 99% ✍ H.B. 19-8-2012 10:15:39\n📝 یەکێتی پەرلەمانتارانی کوردستان داوای چاودێریکردنی ئەنجامدانی ریفراندۆم لەنەتەوەیەکگرتووەکان دەکات Belgeler\n📅 Da eklendi Sep 19 2017 7:37PM\n👁 Bu başlık 4,487 defa görüntülendi\nسڵاو و ڕێز. ئەم رەوشەی ئێستا عێراق پێیدا تێ دەپەڕ [ Daha... 👁] ✖ ✖ ✖ 0 1 ✔ 91% ✍ H.B. 19-9-2017 19:37:39\n📝 یەکێتی پەرلەمانتارانی کوردستان راگەیەندراوێک لەسەر دۆخی قەیراناوی هەرێمی کوردستان بڵاو دەکاتەوە Belgeler\n📅 Da eklendi Aug 17 2015 11:56AM\n👁 Bu başlık 4,209 defa görüntülendi\nراگەیاندنێکی بەپەلە ئەمڕۆ هەرێمی کوردستان لە هەمو [ Daha... 👁] ✖ ✖ ✖ 0 0 ✔ 81% ✍ H.B. 17-8-2015 11:56:08\n📝 یەکێتی پەرلەمانتارانی کوردستان: بڕیارەکەی خوێندنی باڵا لێدانە لە زمانی کوردی Belgeler\n📅 Da eklendi Mar 17 2017 12:22PM\n👁 Bu başlık 4,551 defa görüntülendi\nئاگاداریەکی بە پەلە بۆ ڕای گشتی یەکێتی پەرلەمانتا [ Daha... 👁] ✖ ✖ ✖ 0 0 ✔ 99% ✍ H.B. 17-3-2017 12:22:40\n☂ یەکێتیی پەڕڵەمانتارانی کوردستان Parti ve Organizasyonlar\n📅 Da eklendi Dec 20 2008 5:56PM\nبەپێی یاسای ژمارە (17)ی ساڵی 2006ی پەڕڵەمانی کوردس [ Daha... 👁] ✖ ✖ 1 19 ✔ 80% ✍ H.B. 20-12-2008 17:56:50


2019-01-05 – basknet.org\nئەرشیفی ڕۆژانە: 2019-01-05\nۆلیسی دارستان و ژینگەی سلێمانی ئاماری چالاكییەكانی لەساڵی 2018ی خستەڕوو\nهێمن كەمەرخان بەڕێوەبەری ڕاگەیاندنی پۆلیسی دارستان و ژینگەی سلێمانی لەكۆنگرەیەكی ڕۆژنامەوانیدا ئاماری كار و چالاكییەكانی لەساڵی 2018ی خستەڕوو و ئاماژەی بۆ ئەوە كرد، 536 كەس لەساڵی 2018دا دەستگیركراون بەتۆمەتی جۆراوجۆری وەك ڕاوی باڵندە و ئاژەڵی كێوی و ڕاوە ماسی و خەڵوزكردن و زیادەڕۆیی و داربڕین و ئاگركەوتنەوە. وتیشی”لەساڵی 2017دا 627 …\nئەمڕۆ مامۆستایان شوقە وەردەگرن\nتیروپشك بۆ 990 یەكەی نیشتەجێبونی مامۆستایان بەڕێوەدەچێت و جێگری سەرۆكی یەكێتی مامۆستایانی كوردستانیش رایدەگەیەنێت، ئەو مامۆستایانە پێش دەخرێن كە قیستەكانیان لەكاتی خۆیدا داوە. ئەمڕۆ شەممە، تیروپشك بۆ 990 یەكەی نیشتەجێبوونی مامۆستایان لە شاری سلێمانی بەڕێوەدەچێت كە بەشێوەی شوقە لەرۆژهەڵاتی شاری سلێمانی دروستكراون. ئەحمەد گەرمیانی سەرۆكی یەكێتی مامۆستایانی كوردستان رایگەیاند، ئەو …\nنرخی دراوەكان لە بازاڕەكانی هەرێمی كوردستان بەمشێوەیەیە.. 100دۆلار 120 هەزار و 100 دینار. 100 یۆرۆ 137 هەزار و 250 دینار. 100 پاوەن 151 هەزار دینار. 100 هەزار تمەن 12 هەزار دینار. 100 لیرە 22 هەزار 500 دینار.\nجه‌یمس جێفری له‌جێی مەكگۆرك دامه‌زرا\nدوای ده‌ستله‌كاركێشانه‌وه‌ی برێت مەكگۆرك، نوێنه‌ری تایبه‌تی ئێستای ئه‌مریكا بۆ سووریا جه‌یمس جێفری، وه‌ك نوێنه‌ری تایبه‌تی سه‌رۆكی ئه‌مریكا بۆ به‌ره‌نگاربوونه‌وه‌ی داعش دامه‌زرێندرا. وته‌بێژی وه‌زاره‌تی ده‌ره‌وه‌ی ئه‌مریكا رۆبێرت پالادینۆ له راگه‌یه‌ندراوێكدا رایگه‌یاند، باڵیۆز جه‌یمس جێفری ئه‌ركی نوێنه‌رایه‌تی تایبه‌ت بۆ به‌ره‌نگاربوونه‌وه‌ی داعش له‌ئه‌ستۆ ده‌گرێت. پاڵادینیۆ ئاماژه‌ی به‌وه‌ش داوه، جێفری له‌سه‌ر نوێنه‌رایه‌تیی تایبه‌تی سووریاش …


کوردیپێدیا - نەخۆشخانەکانی عەفرین پڕ بوون لە بریندار\n📊 نەخۆشخانەکانی عەفرین پڕ بوون لە بریندار | پۆل: ئامار و راپرسی | زمانی بابەت: 🏳 کوردیی ناوەڕاست\nنەخۆشخانەکانی عەفرین پڕ بوون لە بریندار\nلەدوای دەستپێکردنی ئۆپەراسیۆنی تورکیا بۆ سەر عەفرینعەفرین، نەخۆشخانەکانی ئەو شارە پڕ بوون لە بریندار، بەشێکی زۆر لە بریندارەکانیش خەڵکی مەدەنین، کە لەنێویاندا منداڵ و ئافرەت هەن.\nخەڵکی عەفرین دەڵێن: لەوەتەی ئۆپەراسیۆنەکە دەستیپێکردووە، رۆژانە بۆردوومانی ناوچەکانیان دەکرێت و رۆژێک نییە دەنگی فڕۆکە جەنگییەکانیان نەبیستبێت.\nعەبدولرەزاق عەبدوڵڵا، دانیشتووی عەفرین دەڵێ کاتێک دێتە سەر بۆردوومانکردنی تورکیا، ئەوان رۆژانە بۆردوومان دەکەن، فڕۆکەکانیان ئاسمان جێناهێڵن، هەرگیز دەنگیان نابڕێت، چەندین مەدەنی بوونەتە قوربانی، هەروەها شوێنەکانیش وێرانبوون.\nهێرش و بۆردوومانەکان، تاوەکو ئێستا تەنیا ناوچەکانی دەوروبەری عەفرینیان کردووەتە ئامانج، زیانێکی زۆریان بەو ناوچانە گەیاندووە، بەدەر لە گیانلەدەستدان و برینداربوونی سەتان کەس، هاوکات زیانێکی گەورەش بە خانوو و ماڵەکانی ئەم ناوچانە کەوتوون.\nبەشێک لە خەڵکی ئەو ناوچانە لە ترسی، هێرشی فڕۆکە جەنگییەکانی تورکیا، ناچاربوون بەرەو سەنتەری شاری عەفرین باربکەن.\nئۆپەراسیۆنی سەربازی تورکیا بۆ سەر شاری عەفرین لە رۆژئاوای کوردستان پێی ناوەتە 13ەیەمین رۆژییەوە، تاوەکو ئێستا شەڕ و پێکدادانەکان، لەنێوان هێزە کوردییەکانی ناوچەکە و سوپای تورکیا بەردەوامن.\nهەرچەندە هیچ ئامارێکی ورد لەبارەی ژمارەی بریندارانی هێرشە ئاسمانییەکانی تورکیا بۆ سەر شاری عەفرین بەردەست نییە، بەڵام بەگوتەی بەرپرسانی شارەکە؛ تاوەکو ئێستا نزیکەی 170 کەس بەهۆی بۆردوومان و هێرشە ئاسمانییەکانی تورکیا بۆسەر ئەم ناوچەیە برینداربوون.\n➕ ئەم بابەتە لەلایەن: (سەریاس ئەحمەد)ەوە لە: Feb 1 2018 5:05PM تۆمارکراوە